text:
άρθρα 33α και 33δ εξουσιοδότηση μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή από το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη ισχυουσών κατ’ εξουσιοδότηση πράξεων.
 8. Κατ’ εξουσιοδότηση πράξη που εκδίδεται δυνάμει των άρθρων 33α και 33δ τίθεται σε ισχύ μόνον εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο εβδομάδων από την κοινοποίηση της πράξης στο Ευρωπαϊκό Κοινοβούλιο και στο Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο έχουν ενημερώσει αμφότερα την Επιτροπή ότι δεν θα προβάλουν αντιρρήσεις. Με πρωτοβουλία του Ευρωπαϊκού Κοινοβουλίου ή του Συμβουλίου, η προθεσμία αυτή παρατείνεται κατά δύο εβδομάδες. Η κατ’ εξουσιοδότηση πράξη ισχύει επί μέγιστο χρονικό διάστημα δύο ετών.»
 6) Προστίθενται τα νέα παραρτήματα III και IV που παρατίθενται στο παράρτημα της παρούσας απόφασης.
 Άρθρο 2
 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
 Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
 Βρυξέλλες,
 Για το Ευρωπαϊκό Κοινοβούλιο
 Για το Συμβούλιο
 Ο Πρόεδρος
 Ο Πρόεδρος
 (1)
 COM(2015) 240 final.
 (2)
 COM (2015) 286 final.
 (3)
 11132/15, 24 Ιουλίου 2015.
 (4)
 Για τα εν λόγω κράτη μέλη, το γεγονός ότι δεν συμμετέχουν στην τροποποίηση του κανονισμού δεν φαίνεται να καθιστά μη λειτουργική κατά την έννοια του άρθρου 4α του πρωτοκόλλου 21 την εφαρμογή του κανονισμού του Δουβλίνου όπως τροποποιήθηκε.
 (5)
 Συμφωνία μεταξύ της Ευρωπαϊκής Κοινότητας και του Βασιλείου της Δανίας σχετικά με τα κριτήρια και τους μηχανισμούς για τον προσδιορισμό του κράτους που είναι υπεύθυνο για την εξέταση αίτησης ασύλου που υποβάλλεται στη Δανία ή σε άλλο κράτος μέλος της Ευρωπαϊκής Ένωσης, και με το Eurodac για την αντιπαραβολή δακτυλικών αποτυπωμάτων για την αποτελεσματική εφαρμογή της σύμβασης του Δουβλίνου (ΕΕ L 66 της 8.3.2006, σ. 38).
 (6)
 Συμφωνία μεταξύ της Ευρωπαϊκής Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος ή στην Ισλανδία ή τη Νορβηγία (ΕΕ L 93 της 3.4.2001, σ. 40).
 (7)
 Συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος ή στην Ελβετία (ΕΕ L 53 της 27.2.2008, σ. 5).
 (8)
 Πρωτόκολλο μεταξύ της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τα κριτήρια και τους μηχανισμούς για τον προσδιορισμό του κράτους που είναι υπεύθυνο για την εξέταση αίτησης ασύλου που υποβάλλεται σε κράτος μέλος ή στην Ελβετία (ΕΕ L 160


text:
της 18.6.2011, σ. 39).
 (9)
 Πρωτόκολλο μεταξύ της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν στη συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, ή στην Ελβετία (συνήφθη στις 24.10.2008, ΕΕ L 161 της 24.6.2009, σ. 8) και πρωτόκολλο στη συμφωνία μεταξύ της Κοινότητας, της Δημοκρατίας της Ισλανδίας και του Βασιλείου της Νορβηγίας για τα κριτήρια και τους μηχανισμούς καθορισμού του κράτους που είναι αρμόδιο για την εξέταση αίτησης παροχής ασύλου που υποβάλλεται σε κράτος μέλος, στην Ισλανδία και τη Νορβηγία (ΕΕ L 93 της 3.4.2001).
 (10)
 (11)
 http://www2.ohchr.org/English/bodies/crc/docs/GC/CRC_C_GC_14_ENG.pdf
 .
 (12)
 Οδηγία 2013/33/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (ΕΕ L 180 της 29.6.2013, σ. 96).
 (13)
 ΕΕ L 150 της 20.5.2014, σ. 168.
 (14)
 ΕΕ L 298 της 26.10.2012, σ. 1.
 ---documentbreak---
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 9.9.2015
 COM(2015) 450 final
 ΠΑΡΑΡΤΗΜΑ
 του
 ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
 για τη θέσπιση μηχανισμού μετεγκατάστασης λόγω κρίσης και την τροποποίηση του κανονισμού (ΕΕ) αριθ. 604/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, για τη θέσπιση των κριτηρίων και μηχανισμών για τον προσδιορισμό του κράτους μέλους που είναι υπεύθυνο για την εξέταση αίτησης διεθνούς προστασίας που υποβάλλεται σε κράτος μέλος από υπήκοο τρίτης χώρας ή από απάτριδα
 Παράρτημα III — μαθηματικός τύπος κλείδας κατανομής,
 ΠΑΡΑΡΤΗΜΑ IV
 Λεπτομερείς διαδικαστικοί κανόνες για την εφαρμογή του μηχανισμού μετεγκατάστασης λόγω κρίσης
 1. Κάθε κράτος μέλος ορίζει ένα εθνικό σημείο επαφής, η διεύθυνση του οποίου γνωστοποιείται στα άλλα κράτη μέλη και στην ΕΥΥΑ. Τα κράτη μέλη λαμβάνουν όλα τα κατάλληλα μέτρα, σε συνεννόηση με την ΕΥΥΑ και άλλους αρμόδιους οργανισμούς, για την καθιέρωση άμεσης συνεργασίας και την ανταλλαγή πληροφοριών μεταξύ των αρμόδιων αρχών, μεταξύ άλλων σχετικά με τους λόγους που αναφέρονται στην παράγραφο 8.
 2.
 Τα κράτη μέλη αναφέρουν, σε τακτά χρονικά διαστήματα και οπωσδήποτε ανά τρίμηνο, τον αριθμό των αιτούντων που μπορούν να μετεγκατασταθούν ταχέως στο έδαφός τους, και παρέχουν κάθε άλλη σχετική πληροφορία.
 3.Βάσει των πληροφοριών που αναφέρονται στην παράγραφο 2, τα κράτη μέλη που επωφελούνται από την μετεγκατάσταση, με τη συνδρομή της ΕΥΥΑ και, κατά περίπτωση, των αξιωματούχων συνδέσμων των κρατών μελών που αναφέρονται στην παράγραφο 9, προσδιορίζουν τους συγκεκριμένους αιτούντες οι οποίοι θα μπορούσαν να μετεγκατασταθούν στα άλλα κράτη μέλη και υποβάλλουν, το συντομότερο δυνατόν, κάθε σχετική πληροφορία στα σημεία επαφής των εν λόγω κρατών μελών. Προτεραιότητα δίδεται για τον σκοπό αυτόν σε ευάλωτους αιτούντες, κατά την έννοια των άρθρων 21 και 22 της οδηγίας 2013/33/ΕΕ.
 4.Μετά την έγκριση του κράτους μέλους μετεγκατάστασης, το κράτος μέλος που επωφελείται από την μετεγκατάσταση λαμβάνει, το συντομότερο δυνατόν, απόφαση μετεγκατάστασης κάθε ταυτοποιημένου αιτούντα σε συγκεκριμένο κράτος μέλος μετεγκατάστασης, σε συνεννόηση με την ΕΥΥΑ, και ενημερώνει γραπτώς τον αιτούντα/την αιτούσα για την απόφαση μετεγκατάστασής του/της σε συγκεκριμένο κράτος μέλος μετεγκατάστασης.
 5.Τα κράτη μέλη μεριμνούν ώστε τα μέλη της οικογένειας στα οποία εφαρμόζεται

type: legislation

jurisdiction: EU


text:
η παρούσα απόφαση να μετεγκατασταθούν στο έδαφος του ίδιου κράτους μέλους.
 6.Οι αιτούντες, των οποίων απαιτείται να ληφθούν τα δακτυλικά αποτυπώματα σύμφωνα με τις υποχρεώσεις που ορίζονται στο άρθρο 9 του κανονισμού (ΕΕ) αριθ. 603/2013, επιτρέπεται να προταθούν για μετεγκατάσταση μόνον εφόσον έχουν ληφθεί τα δακτυλικά τους αποτυπώματα και διαβιβαστεί στο κεντρικό σύστημα Eurodac, σύμφωνα με τον εν λόγω κανονισμό.
 7.Η μεταφορά του αιτούντος στο έδαφος του κράτους μέλους μετεγκατάστασης πραγματοποιείται το συντομότερο δυνατόν μετά την ημερομηνία κοινοποίησης στο ενδιαφερόμενο πρόσωπο της απόφασης μεταφοράς που αναφέρεται στο άρθρο 33δ. Τα κράτη μέλη που επωφελούνται από την μετεγκατάσταση διαβιβάζουν στο κράτος μέλος μετεγκατάστασης την ημερομηνία και τον χρόνο της μετεγκατάστασης, καθώς και κάθε άλλη σχετική πληροφορία.
 8.Τα κράτη μέλη έχουν το δικαίωμα να αρνηθούν την μετεγκατάσταση αιτούντος/αιτούσης μόνον εάν υπάρχουν βάσιμοι λόγοι να θεωρηθεί ότι το συγκεκριμένο πρόσωπο συνιστά κίνδυνο για την εθνική ασφάλεια ή τη δημόσια τάξη ή όταν υπάρχουν σοβαροί λόγοι για την εφαρμογή των διατάξεων περί αποκλεισμού που προβλέπονται στο άρθρο 12 και 17 της οδηγία 2011/95/ΕΕ.
 9.Για την εφαρμογή όλων των πτυχών της διαδικασίας μετεγκατάστασης που περιγράφονται στο παρόν άρθρο, τα κράτη μέλη μπορούν να αποφασίσουν να διορίσουν στα κράτη μέλη που επωφελούνται από την μετεγκατάσταση αξιωματούχους συνδέσμους, μετά από ανταλλαγή όλων των σχετικών πληροφοριών.
 10.Οι ταυτοποίηση, καταχώριση και λήψη δακτυλικών αποτυπωμάτων για τη διαδικασία μετεγκατάστασης διασφαλίζονται από τα κράτη μέλη που επωφελούνται από τη μετεγκατάσταση, και υφίστανται τα αναγκαία για τις εν λόγω διαδικασίες μέσα και εγκαταστάσεις. Οι αιτούντες που αποφεύγουν τη διαδικασία μετεγκατάστασης αποκλείονται από τη μετεγκατάσταση.
 11.Η διαδικασία μετεγκατάστασης που προβλέπεται στο παρόν παράρτημα ολοκληρώνονται το συντομότερο δυνατόν και το αργότερο δύο μήνες από τη στιγμή της ένδειξης από το κράτος μέλος μετεγκατάστασης που αναφέρεται στην παράγραφο 2, εκτός εάν η έγκριση από το κράτος μέλος μετεγκατάστασης που αναφέρεται στην παράγραφο 4 πραγματοποιείται τουλάχιστον δύο εβδομάδες πριν από τη λήξη αυτής της δίμηνης προθεσμίας. Στην περίπτωση αυτή, η προθεσμία για την ολοκλήρωση της διαδικασίας μετεγκατάστασης μπορεί να παραταθεί κατά δύο το πολύ εβδομάδες. Επιπλέον, η προθεσμία αυτή μπορεί επίσης να παραταθεί κατά επιπλέον περίοδο τεσσάρων εβδομάδων, ανάλογα με την περίπτωση, εφόσον το κράτος μέλος που επωφελείται από την μετεγκατάσταση προβάλλει αντικειμενικά δικαιολογημένα πρακτικά εμπόδια που παρακωλύουν την πραγματοποίηση της μεταφοράς.
 Εάν η διαδικασία μετεγκατάστασης δεν ολοκληρωθεί εντός της προθεσμίας αυτής και εκτός αν το κράτος μέλος που επωφελείται από την μετεγκατάσταση συμφωνήσει με το κράτος μέλος της μετεγκατάστασης σε μια εύλογη παράταση της προθεσμίας, το κράτος μέλος που επωφελείται από την μετεγκατάσταση παραμένει υπεύθυνο για την εξέταση της αίτησης διεθνούς προστασίας.
 12.Μετά τη μετεγκατάσταση του αιτούντος, το κράτος μέλος μετεγκατάστασης λαμβάνει και διαβιβάζει στο κεντρικό σύστημα της Eurodac τα δακτυλικά αποτυπώματα του αιτούντος, σύμφωνα με το άρθρο 9 του κανονισμού (ΕΕ) αριθ. 603/2013, και ενημερώνει τις δέσμες δεδομένων σύμφωνα με το άρθρο 10 και, κατά περίπτωση, το άρθρο 18 του εν λόγω κανονισμού.


text:
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 13.12.2018
 COM(2018) 825 final
 2018/0417(CNS)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 για την τροποποίηση της απόφασης 940/2014/ΕΕ όσον αφορά τα προϊόντα τα οποία δύνανται να τύχουν απαλλαγής ή μείωσης της εισφοράς θαλάσσης
 ΑΙΤΙΟΛΟΓΙΚΗ ΕΚΘΕΣΗ
 Οι διατάξεις της Συνθήκης για τη λειτουργία της Ευρωπαϊκής Ένωσης (ΣΛΕΕ) εφαρμόζονται στις εξόχως απόκεντρες περιοχές της Ένωσης. Ωστόσο, οι γαλλικές εξόχως απόκεντρες περιοχές έχουν τεθεί εκτός του εδαφικού πεδίου εφαρμογής των οδηγιών για τον ΦΠΑ και τους ειδικούς φόρους κατανάλωσης.
 Οι διατάξεις της ΣΛΕΕ, και ιδίως το άρθρο 110, δεν επιτρέπουν, καταρχήν, καμία διαφορά φορολόγησης στις γαλλικές εξόχως απόκεντρες περιοχές μεταξύ των τοπικών προϊόντων και των προϊόντων που προέρχονται από τη μητροπολιτική Γαλλία, από τα άλλα κράτη μέλη ή από τρίτες χώρες. Το άρθρο 349 της ΣΛΕΕ προβλέπει ωστόσο τη δυνατότητα θέσπισης ειδικών μέτρων για τις περιοχές αυτές λόγω της ύπαρξης μόνιμων μειονεκτημάτων, τα οποία έχουν επίπτωση στην κοινωνική και οικονομική κατάσταση των εξόχως απόκεντρων περιοχών. Τα μέτρα αυτά αφορούν διάφορους τομείς πολιτικής, μεταξύ των οποίων και η φορολογική πολιτική.
 Η «εισφορά θαλάσσης» αποτελεί έμμεσο φόρο που ισχύει αποκλειστικά και μόνο στις γαλλικές εξόχως απόκεντρες περιοχές της Μαρτινίκας, της Γουαδελούπης, της Γαλλικής Γουιάνας, της Ρεϊνιόν και της Μαγιότ. Ο φόρος αυτός επιβάλλεται στις εισαγωγές αγαθών, ανεξάρτητα από την προέλευσή τους, καθώς και στις παραδόσεις αγαθών που πραγματοποιούνται εξ επαχθούς αιτίας από πρόσωπα που ασκούν παραγωγικές δραστηριότητες. Ο φόρος επιβάλλεται καταρχήν με τον ίδιο τρόπο στα τοπικά παραγόμενα προϊόντα και στα εισαγόμενα προϊόντα.
 Ωστόσο, η απόφαση 940/2014/ΕΕ του Συμβουλίου, της 17ης Δεκεμβρίου 2014, επιτρέπει στη Γαλλία να προβλέπει, μέχρι τις 31 Δεκεμβρίου 2020, απαλλαγές ή μειώσεις της «εισφοράς θαλάσσης» για ορισμένα τοπικά παραγόμενα προϊόντα. Στο παράρτημα της προαναφερθείσας απόφασης παρατίθεται ο κατάλογος των προϊόντων στα οποία μπορούν να εφαρμόζονται οι απαλλαγές ή οι μειώσεις φόρου. Ανάλογα με τα προϊόντα, η διαφορά φορολόγησης μεταξύ των τοπικά παραγόμενων προϊόντων και των λοιπών προϊόντων δεν μπορεί να υπερβαίνει τις 10, 20 ή 30 εκατοστιαίες μονάδες. Στο μέρος Α του παραρτήματος απαριθμούνται τα προϊόντα στα οποία η διαφορά φορολόγησης δεν μπορεί να υπερβαίνει τις 10 εκατοστιαίες μονάδες, στο μέρος Β τα προϊόντα στα οποία η ποσοστιαία διαφορά δεν μπορεί να υπερβαίνει τις 20 εκατοστιαίες μονάδες, και τέλος στο μέρος Γ τα προϊόντα για τα οποία η φορολογική διαφορά δεν μπορεί να υπερβαίνει τις 30 εκατοστιαίες μονάδες.
 Στην απόφαση του Συμβουλίου της 17ης Δεκεμβρίου 2014 παρατίθενται οι λόγοι που υπαγόρευσαν τη θέσπιση ειδικών μέτρων: μεγάλη απόσταση, εξωτερική εξάρτηση ως προς τις πρώτες ύλες και την ενέργεια, υποχρέωση σύστασης μεγαλύτερων αποθεμάτων, μικρό μέγεθος της τοπικής αγοράς σε συνδυασμό με την περιορισμένη εξαγωγική δραστηριότητα κ.λπ. Το σύνολο αυτών των μειονεκτημάτων συνεπάγονται αύξηση του κόστους παραγωγής και άρα της τιμής κόστους των τοπικά παραγόμενων προϊόντων, τα οποία, αν δεν ληφθούν ειδικά μέτρα, θα είναι λιγότερο ανταγωνιστικά σε σύγκριση με τα προϊόντα που προέρχονται από το εξωτερικό, ακόμη και αν ληφθούν υπόψη τα έξοδα αποστολής στις γαλλικές εξόχως απόκεντρες περιοχές. Κατά συνέπεια, η εξέλιξη αυτή θα καθιστούσε δυσχερέστερη τη διατήρηση της τοπικής παραγωγής. Τα ειδικά μέτρα που περιέχονται στην απόφαση του Συμβουλίου, της


text:
17ης Δεκεμβρίου 2014, σχεδιάστηκαν επομένως με σκοπό την ενίσχυση της τοπικής βιομηχανίας.
 Το άρθρο 3 της απόφασης του Συμβουλίου, της 17ης Δεκεμβρίου 2014, προβλέπει ότι οι γαλλικές αρχές υποβάλλουν στην Επιτροπή, έως τις 31 Δεκεμβρίου 2017, έκθεση περί της εφαρμογής του φορολογικού καθεστώτος που προβλέπεται από την απόφαση αυτή, για να εξακριβωθεί η επίπτωση των ληφθέντων μέτρων και η συμβολή τους στην προώθηση ή τη διατήρηση των τοπικών οικονομικών δραστηριοτήτων, λαμβάνοντας υπόψη τα μειονεκτήματα που χαρακτηρίζουν τις εξόχως απόκεντρες περιοχές. Βάσει της έκθεσης αυτής, η Επιτροπή υποβάλλει στο Συμβούλιο έκθεση που περιέχει πλήρη οικονομική και κοινωνική ανάλυση και, κατά περίπτωση, πρόταση για την προσαρμογή των διατάξεων της απόφασης 940/2014/ΕΕ.
 Οι γαλλικές αρχές υπέβαλαν στην Επιτροπή, στις 12 Φεβρουαρίου 2018, την έκθεση που προβλέπεται από τη διάταξη αυτή. Ειδικές εκθέσεις αξιολόγησης για κάθε γαλλική εξόχως απόκεντρη περιοχή, οι οποίες συνοδεύονταν από αιτήματα για προσαρμογή του καταλόγου προϊόντων που μπορούν να αποτελέσουν αντικείμενο διαφοροποιημένης φορολόγησης, διαβιβάστηκαν στις 15 Μαρτίου 2018 για τη Γουιάνα, τη Μαρτινίκα και τη Γουαδελούπη, στις 4 Ιουνίου 2018 για τη Ρεϊνιόν και, χωρίς αίτημα επικαιροποίησης του καταλόγου, στις 28 Αυγούστου 2018 για τη Μαγιότ. Στις 26 Οκτωβρίου 2018 υποβλήθηκε συμπληρωματικό αίτημα για την προσθήκη νέου προϊόντος.
 Τα αιτήματα για την επικαιροποίηση των καταλόγων που διαβιβάστηκαν από τις γαλλικές αρχές περιέχουν πρωτίστως αιτήματα προσθήκης νέων προϊόντων στους καταλόγους (50) αλλά και αιτήματα για την επαναταξινόμηση προϊόντων σε έναν κατάλογο που θα παρέχει περιθώρια αύξησης της διαφοροποιημένης φορολόγησης (28) και αιτήματα για τη διεύρυνση της κατηγορίας των οικείων προϊόντων (7), καθώς και ορισμένα αιτήματα για την επικαιροποίηση των κωδικών (9 προϊόντα στη Γουιάνα). Τα αιτήματα αποσκοπούν στην αποκατάσταση της ανταγωνιστικότητας των επιχειρήσεων με την αντιστάθμιση μέρους του πρόσθετου κόστος παραγωγής που βαρύνει την τοπική παραγωγή.
 Στη έκθεση της Επιτροπής που προβλέπεται στο άρθρο 3 της απόφασης 940/2014/ΕΕ διενεργείται οικονομική και κοινωνική ανάλυση της εφαρμογής του μέτρου της εισφοράς θαλάσσης από την έναρξη ισχύος της εν λόγω απόφασης, ενώ προτείνεται να δοθεί θετική απάντηση στο αίτημα επικαιροποίησης των καταλόγων των γαλλικών αρχών.
 Πράγματι, για ορισμένες τοπικές παραγωγικές δραστηριότητες, η μείωση, ή ακόμα και η κατάρρευση των τιμών, οι επιθετικές εμπορικές πρακτικές σε ό,τι αφορά τις τιμές, οι δυσκολίες του κατασκευαστικού τομέα, η μείωση των μεριδίων αγοράς και/ή η αύξηση του πρόσθετου κόστους παραγωγής απειλούν τη βιωσιμότητα των δραστηριοτήτων και των θέσεων απασχόλησης.
 Επιπλέον, η ανάπτυξη νέων παραγωγικών δραστηριοτήτων περιορίζεται, αν όχι απειλείται από το πρόσθετο κόστος παραγωγής, το οποίο υπονομεύει την ανταγωνιστικότητα των τοπικών προϊόντων σε σύγκριση με τα προϊόντα χαμηλού κόστους που εισάγονται από τη μητροπολιτική Γαλλία ή την Ασία.
 Οι συνθήκες αυτές καθιστούν επιτακτική την καθιέρωση ή ακόμα και την αύξηση της διαφοροποιημένης φορολόγησης για τα οικεία τοπικά προϊόντα, τα οποία έχουν καθοριστική σημασία για τις περιοχές αυτές.
 Η έκθεση αυτή υποβλήθηκε σήμερα στο Συμβούλιο. Συνοδεύεται από την παρούσα πρόταση του Συμβουλίου.
 Θέμα της παρούσας πρότασης είναι η προσαρμογή του καταλόγου προϊόντων που μπορούν να αποτελέσουν αντικείμενο διαφοροποιημένης φορολόγησης στις οικονομικές αλλαγές που επήλθαν μετά τη θέσπιση της απόφασης 940/2014/ΕΕ.
 1.ΠΛΑΙΣΙΟ ΤΗΣ ΠΡΟΤΑΣΗΣ
 •Αιτιολόγηση και στόχοι της πρότασης
 Στις


text:
15 Μαρτίου 2018, οι γαλλικές αρχές ζήτησαν από την Επιτροπή να υποβάλει σχέδιο τεχνικής προσαρμογής της απόφασης 940/2014/ΕΕ του Συμβουλίου της 17ης Δεκεμβρίου 2014. Το αίτημα συνοδευόταν από εκθέσεις αιτιολόγησης των αιτούμενων προσαρμογών. Με βάση τις εν λόγω εκθέσεις, η Επιτροπή υπέβαλε σήμερα στο Συμβούλιο έκθεση που περιλαμβάνει οικονομική και κοινωνική ανάλυση της εφαρμογής του μέτρου της εισφοράς θαλάσσης και δικαιολογεί την ανάγκη προσαρμογής της απόφασης 940/2014/ΕΕ.
 •Συνέπεια με τις ισχύουσες διατάξεις στον τομέα πολιτικής
 Η πρωτοβουλία αυτή συνάδει με τις προτεραιότητες που καθορίζονται στις πολιτικές οδηγίες, όπως διευκρινίζονται στο άρθρο 349 της ΣΛΕΕ. Το εν λόγω άρθρο αναγνωρίζει ότι η διαρθρωτική οικονομική και κοινωνική κατάσταση των εξόχως απόκεντρων περιοχών, στις οποίες συγκαταλέγονται η Γουαδελούπη, η Γαλλική Γουιάνα, η Μαρτινίκα, η Ρεϊνιόν και η Μαγιότ, επιδεινώνεται από τη μεγάλη απόσταση, τον νησιωτικό τους χαρακτήρα, τη μικρή έκταση, τη δύσκολη μορφολογία και το κλίμα, την οικονομική εξάρτηση όσον αφορά έναν μικρό αριθμό προϊόντων, προβλήματα μόνιμα και σωρευτικά τα οποία αναχαιτίζουν σημαντικά την ανάπτυξή τους. Ως εκ τούτου, το προαναφερθέν άρθρο 349 προβλέπει ότι το Συμβούλιο, έπειτα από πρόταση της Επιτροπής και διαβούλευση με το Ευρωπαϊκό Κοινοβούλιο, θεσπίζει ειδικά μέτρα που αποσκοπούν ιδίως στον καθορισμό των προϋποθέσεων εφαρμογής των Συνθηκών στις περιοχές αυτές, συμπεριλαμβανομένων κοινών πολιτικών. Στόχος της προσαρμογής των καταλόγων των προϊόντων που μπορούν να αποτελέσουν αντικείμενο διαφοροποιημένης φορολόγησης είναι η προώθηση και η διαφύλαξη ορισμένων τοπικών παραγωγικών δραστηριοτήτων που απειλούνται ιδιαιτέρως και, κατ’ επέκταση, η ενίσχυση της απασχόλησης στα υπερπόντια διαμερίσματα. Η προσαρμογή αυτή εμβαθύνει την ενιαία αγορά και αποκαθιστά την ανταγωνιστικότητα των εν λόγω τοπικών παραγωγικών δραστηριοτήτων αντισταθμίζοντας μειονεκτήματα που προκύπτουν από τη γεωγραφική τους θέση και την οικονομική τους κατάσταση.
 •Συνέπεια με άλλες πολιτικές της Ένωσης
 Δυνάμει του άρθρου 349 τρίτο εδάφιο της ΣΛΕΕ, το Συμβούλιο θεσπίζει τα μέτρα του λαμβάνοντας υπόψη τα ιδιαίτερα χαρακτηριστικά και τους περιορισμούς των εξόχως απόκεντρων περιοχών, χωρίς ωστόσο να υπονομεύεται η ακεραιότητα και η συνοχή της έννομης τάξης της Ένωσης, συμπεριλαμβανομένης της εσωτερικής αγοράς και των κοινών πολιτικών. Η απόφαση 940/2014/ΕΕ και οι παράμετροι στις οποίες βασίζεται η απόφαση αυτή κρίθηκαν συνεπείς με τις υπόλοιπες πολιτικές της Ένωσης. Η πρωτοβουλία αυτή συνιστά περιορισμένη προσαρμογή του παραρτήματος της απόφασης 940/2014/ΕΕ. Οι υπόλοιπες παράμετροι της απόφασης 940/2014/ΕΕ παραμένουν ως έχουν. Υπό αυτές τις συνθήκες, η προσαρμογή του καταλόγου προϊόντων που μπορούν να αποτελέσουν αντικείμενο διαφοροποιημένης φορολόγησης δεν μπορεί να έχει αντίκτυπο στη συνοχή της απόφασης 940/2014/ΕΕ με τις άλλες πολιτικές της Ένωσης.
 2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
 •Νομική βάση
 Άρθρο 349 της Συνθήκης για τη λειτουργία της Ευρωπαϊκής Ένωσης (ΣΛΕΕ).
 •Επικουρικότητα (σε περίπτωση μη αποκλειστικής αρμοδιότητας)
 Μόνο το Συμβούλιο είναι αρμόδιο για τη θέσπιση, με βάση το άρθρο 349 της ΣΛΕΕ, ειδικών μέτρων υπέρ των εξόχως απόκεντρων περιοχών με σκοπό την προσαρμογή της εφαρμογής των Συνθηκών στις περιοχές αυτές, περιλαμβανομένων των κοινών πολιτικών, λόγω της ύπαρξης μόνιμων μειονεκτημάτων, τα οποία έχουν επίπτωση στην κοινωνική και οικονομική κατάσταση των εξόχως απόκεντρων περιοχών.
 Ως εκ τούτου, η πρόταση είναι σύμφωνη με την αρχή της επικουρικότητας.
 •Αναλογικότητα
 Η πρόταση είναι σύμφωνη με την αρχή της αναλογικότητας για


text:
τους ακόλουθους λόγους.
 Αφορά αποκλειστικά και μόνο προϊόντα των οποίων η προσθήκη ή η τροποποίηση στον κατάλογο των προϊόντων κρίθηκε δικαιολογημένη.
 Ομοίως, η προτεινόμενη μέγιστη φορολογική απόκλιση για κάθε προϊόν που αποτελεί αντικείμενο της παρούσας πρότασης περιορίζεται στο μέτρο που είναι αναγκαίο με βάση το πρόσθετο κόστος το οποίο βαρύνει την εκάστοτε τοπική παραγωγή. Έτσι, η φορολογική επιβάρυνση των προϊόντων που εισάγονται στις γαλλικές υπερπόντιες περιοχές και στα γαλλικά υπερπόντια διαμερίσματα δεν υπερβαίνει το μέτρο που είναι αναγκαίο για να αντισταθμιστεί η μειωμένη ανταγωνιστικότητα των τοπικά παραγόμενων προϊόντων έναντι των εν λόγω εισαγόμενων προϊόντων.
 Στο νομικό πλαίσιο της απόφασης 940/2014/ΕΕ, η τροποποίηση της υφιστάμενης απόφασης αποτελεί το μόνο μέσο που μπορεί να χρησιμοποιηθεί για τη θέσπιση ή τροποποίηση της διαφοροποιημένης φορολόγησης των τροπικών προϊόντων. Η πρόταση αποσκοπεί στην προσαρμογή της απόφασης 940/2014/ΕΕ.
 •Επιλογή της νομικής πράξης
 Προτεινόμενη πράξη: απόφαση του Συμβουλίου.
 Κανένα άλλο μέσο δεν θα ήταν κατάλληλο.
 Το κείμενο που προτείνεται να τροποποιηθεί αποτελεί, καθαυτό, απόφαση του Συμβουλίου, η οποία εκδόθηκε με χρήση της ίδιας νομικής βάσης (άρθρο 349 της ΣΛΕΕ).
 3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
 •Εκ των υστέρων αξιολογήσεις/έλεγχοι καταλληλότητας της ισχύουσας νομοθεσίας
 A. Από το άρθρο 349 πρώτο εδάφιο της ΣΛΕΕ, όπως ερμηνεύτηκε από το Δικαστήριο της Ευρωπαϊκής Ένωσης στις συνεκδικασθείσες υποθέσεις C-132/14 έως C-136/14
 1
 , προκύπτει ότι τα «ειδικά μέτρα» που προβλέπει το εν λόγω άρθρο θεσπίζονται «λαμβάνοντας υπόψη» τη «διαρθρωτική οικονομική και κοινωνική κατάσταση» των εξόχως απόκεντρων περιοχών, η οποία «επιδεινώνεται» από ορισμένους παράγοντες «όπως προβλήματα μόνιμα και σωρευτικά τα οποία αναχαιτίζουν σημαντικά την ανάπτυξή τους». Επομένως, οι προαναφερθέντες παράγοντες συνιστούν, δυνάμει του άρθρου 349 πρώτο εδάφιο της ΣΛΕΕ, επιβαρυντικά στοιχεία της διαρθρωτικής οικονομικής και κοινωνικής κατάστασης των εξόχως απόκεντρων περιοχών, τα οποία οφείλει να λαμβάνει υπόψη το Συμβούλιο, δυνάμει του άρθρου 349 τρίτο εδάφιο της ΣΛΕΕ, κατά τη θέσπιση των ειδικών μέτρων. Σύμφωνα με την οπτική που περιγράφεται από το Δικαστήριο ανωτέρω, και για τους λόγους που εκτίθενται κατωτέρω, η Επιτροπή θεωρεί ότι η άμεση προσαρμογή του καταλόγου των προϊόντων που μπορούν να αποτελέσουν αντικείμενο διαφοροποιημένης φορολόγησης είναι η μόνη ενδεδειγμένη λύση:
 - Οι προτεινόμενες τροποποιήσεις έρχονται να ανταποκριθούν στις οικονομικές αλλαγές που έχουν επέλθει μετά τη θέσπιση της οδηγίας 940/2014/ΕΕ (μείωση, ή ακόμα και κατάρρευση των τιμών, επιθετικές εμπορικές πρακτικές στο επίπεδο των τιμών, δυσκολίες του κατασκευαστικού κλάδου, μείωση των μεριδίων αγοράς και/ή αύξηση του πρόσθετου κόστους παραγωγής), αποτρέποντας έτσι το ενδεχόμενο να προκληθεί άμεση και πιθανόν ανεπανόρθωτη βλάβη σε ορισμένα ευάλωτα τοπικά προϊόντα.
 Πράγματι, ορισμένες από τις νέες δραστηριότητες που αναπτύσσονται σε αυτές τις περιοχές, αφενός, απειλούνται από τον έντονο ανταγωνισμό προϊόντων που εισάγονται σε χαμηλές τιμές, αφετέρου, επιβαρύνονται με αυξημένο κόστος παραγωγής, το οποίο υπονομεύει την ανταγωνιστικότητά τους.
 - Το πρόσθετο κόστος παραγωγής ορισμένων τοπικών παραγωγικών δραστηριοτήτων έχει αυξηθεί. Όταν όμως το πρόσθετο κόστος παραγωγής δεν αντισταθμίζεται από μέτρα διαφοροποιημένης φορολόγησης, απειλείται η επιβίωση των τοπικών επιχειρήσεων, οι οποίες μάλιστα είναι ιδιαίτερα ευάλωτες αν ληφθεί υπόψη ότι οι περισσότερες από αυτές είναι ΜΜΕ (το 68 % αυτών των επιχειρήσεων


text:
απασχολούν λιγότερα από 20 άτομα).
 - Η παρούσα πρωτοβουλία συνιστά πολύ σημαντικό μέτρο για την υποστήριξη και τη διατήρηση της τοπικής παραγωγής στις γαλλικές εξόχως απόκεντρες περιοχές. Το καθεστώς της εισφοράς θαλάσσης έχει άμεσο αντίκτυπο στις τοπικές επιχειρήσεις καθώς επιτρέπει την ανάπτυξη νέων τοπικών δραστηριοτήτων παρά το αυξημένο πρόσθετο κόστος παραγωγής.
 Ως εκ τούτου, το καθεστώς αυτό έχει ζωτική σημασία για τη διατήρηση των τοπικών παραγωγικών δραστηριοτήτων στις γαλλικές εξόχως απόκεντρες περιοχές, στις οποίες η ανεργία –και κυρίως των νέων– είναι η υψηλότερη της Ευρώπης.
 Β. Καταρχάς, πρέπει να διευκρινιστεί ότι η προσαρμογή του καταλόγου των προϊόντων που μπορούν να αποτελέσουν αντικείμενο διαφοροποιημένης φορολόγησης είναι η μοναδική επιλογή που διασφαλίζει τη διατήρηση και την ανάπτυξη των τοπικών παραγωγικών δραστηριοτήτων σε αυτές τις εξόχως απόκεντρες περιοχές.
 Άλλωστε, πρόκειται για μέτρο προσαρμογής στις οικονομικές επιπτώσεις περιορισμένης εμβέλειας. Για την ακρίβεια, η πρωτοβουλία αυτή αφορά αποκλειστικά και μόνο τις συναλλαγές που εκτελούνται στις γαλλικές εξόχως απόκεντρες περιοχές. Ως εκ τούτου, ο αντίκτυπος της πρωτοβουλίας περιορίζεται γεωγραφικά σε εδάφη που δεν αποτελούν μέρος της Κοινότητας κατά την έννοια των οδηγιών για τον ΦΠΑ (2006/112/ΕΚ) και για τους ειδικούς φόρους κατανάλωσης (2008/118/ΕΚ).
 Επιπλέον, τα προϊόντα για τα οποία οι γαλλικές αρχές ζήτησαν προσθήκη ή επαναταξινόμηση στους καταλόγους αποτελούν προϊόντα τοπικής παραγωγής αξίας 225 εκατ. EUR, όπως δηλώθηκε για το έτος 2016, και αντιστοιχούν σε εισαγωγές αξίας περίπου 212 εκατ. EUR. Οι κατηγορίες των εν λόγω προϊόντων είναι πολύ ετερόκλητες.
 Η Επιτροπή εξέτασε, για κάθε προϊόν για το οποίο υποβλήθηκε αίτημα, τη βασιμότητα της διαφοροποιημένης φορολόγησης και την αναλογικότητά της, διασφαλίζοντας ότι η εν λόγω διαφοροποιημένη φορολόγηση δεν υπονομεύει την ακεραιότητα και τη συνοχή της έννομης τάξης της Ένωσης, ούτε την εσωτερική αγορά και τις κοινές πολιτικές. Η Επιτροπή εξακρίβωσε, μεταξύ άλλων, την ύπαρξη τοπικής παραγωγής, την ύπαρξη μεγάλου όγκου εισαγόμενων αγαθών που μπορούν να θέσουν σε κίνδυνο τη διατήρηση της τοπικής παραγωγής, αλλά και την ύπαρξη πρόσθετου κόστους, το οποίο αυξάνει το κόστος παραγωγής των τοπικών προϊόντων σε σύγκριση με τα προϊόντα που προέρχονται από το εξωτερικό, υπονομεύοντας έτσι την ανταγωνιστικότητα των τοπικά παραγόμενων προϊόντων.
 Για το σύνολο αυτών των προϊόντων, οι εισαγωγές κυμαίνονται σε ικανοποιητικά επίπεδα και την περίοδο 2014-2016 κατέγραψαν αύξηση της τάξης του 5%.
 Όσον αφορά τα τοπικά προϊόντα που καταλαμβάνουν το σύνολο σχεδόν της αγοράς, με αποτέλεσμα το μερίδιο των «εισαγόμενων» προϊόντων να είναι πολύ μικρό, η Επιτροπή εξακρίβωσε τον επικείμενο και σοβαρό κίνδυνο που απειλεί την τοπική παραγωγή.
 Άλλωστε, η Επιτροπή προέβη σε ενδιάμεση αξιολόγηση της εφαρμογής του καθεστώτος της εισφοράς θαλάσσης στις γαλλικές εξόχως απόκεντρες περιοχές με βάση τις εκθέσεις που υποβλήθηκαν από τις γαλλικές αρχές σύμφωνα με το άρθρο 3 της απόφασης 940/2014/ΕΕ. Στην έκθεσή της που υποβλήθηκε σήμερα στο Συμβούλιο, η Επιτροπή διαπιστώνει ότι οι επιπτώσεις του μέτρου της εισφοράς θαλάσσης στον ανταγωνισμό και στις εμπορικές συναλλαγές δεν είναι σημαντικές.
 Τέλος, πέραν της άμεσης προσαρμογής των καταλόγων, η πλήρης επανεξέταση της απόφασης, η οποία θα βασιστεί στα εργαλεία του σχεδίου «βελτίωσης της νομοθεσίας», θα διενεργηθεί με την ανανέωση του μέτρου, για την οποία οι εργασίες θα ξεκινήσουν


text:
στις αρχές του 2019.
 •Διαβούλευση με τα ενδιαφερόμενα μέρη
 Βλ. ανωτέρω παράγραφο.
 Άλλωστε, στο πλαίσιο της πλήρους επανεξέτασης της απόφασης 940/2014/ΕΕ, θα ζητηθεί η άποψη όλων των ενδιαφερόμενων μερών.
 •Συλλογή και χρήση εμπειρογνωσίας
 Χωρίς αντικείμενο.
 •Εκτίμηση επιπτώσεων
 Βλ. ανωτέρω παράγραφο.
 •Καταλληλότητα και απλούστευση του κανονιστικού πλαισίου
 Χωρίς αντικείμενο.
 •Θεμελιώδη δικαιώματα
 Χωρίς αντικείμενο.
 4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
 Η πρόταση της Επιτροπής δεν έχει καμία επίπτωση στον προϋπολογισμό της Ευρωπαϊκής Ένωσης.
 5.ΛΟΙΠΑ ΣΤΟΙΧΕΙΑ
 •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
 Η πλήρης επανεξέταση της απόφασης 940/2014/ΕΕ, η οποία θα βασιστεί στα εργαλεία του σχεδίου «βελτίωσης της νομοθεσίας», θα διενεργηθεί με την ανανέωση του μέτρου, για την οποία οι εργασίες θα ξεκινήσουν στις αρχές του 2019.
 •Επεξηγηματικά έγγραφα (για οδηγίες)
 Χωρίς αντικείμενο
 •Αναλυτική επεξήγηση των επιμέρους διατάξεων της πρότασης
 Χωρίς αντικείμενο.
 2018/0417 (CNS)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 για την τροποποίηση της απόφασης 940/2014/ΕΕ όσον αφορά τα προϊόντα τα οποία δύνανται να τύχουν απαλλαγής ή μείωσης της εισφοράς θαλάσσης
 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
 Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 349,
 Έχοντας υπόψη την πρόταση της Ευρωπαϊκής Επιτροπής,
 Κατόπιν διαβίβασης του σχεδίου νομοθετικής πράξης στα εθνικά κοινοβούλια,
 Έχοντας υπόψη τη γνώμη του Ευρωπαϊκού Κοινοβουλίου
 2
 ,
 Αποφασίζοντας σύμφωνα με ειδική νομοθετική διαδικασία,
 Εκτιμώντας τα ακόλουθα:
 (1)Η απόφαση 940/2014/ΕΕ του Συμβουλίου, της 17ης Δεκεμβρίου 2014, σχετικά με το καθεστώς που διέπει την εισφορά θαλάσσης στις γαλλικές εξόχως απόκεντρες περιοχές επιτρέπει στις γαλλικές αρχές να προβλέπουν απαλλαγές ή μειώσεις της εισφοράς θαλάσσης για τα τοπικά παραγόμενα προϊόντα των γαλλικών υπερπόντιων διαμερισμάτων και περιοχών που αναφέρονται στο παράρτημα της απόφασης. Η μέγιστη επιτρεπόμενη φορολογική απόκλιση ανέρχεται, ανάλογα με το προϊόν και το υπερπόντιο διαμέρισμα, σε 10, 20 ή 30 εκατοστιαίες μονάδες.
 (2)Σύμφωνα με το άρθρο 3 παράγραφος 2 της απόφασης 940/2014/ΕΕ, οι γαλλικές αρχές διαβίβασαν στην Επιτροπή, στις 12 Φεβρουαρίου 2018, έκθεση σχετικά με την εφαρμογή του καθεστώτος φορολόγησης που προβλέπεται από την εν λόγω απόφαση. Ειδικές εκθέσεις αξιολόγησης για κάθε γαλλική υπερπόντια περιοχή, οι οποίες συνοδεύονταν από αιτήματα για προσαρμογή του καταλόγου των προϊόντων που μπορούν να αποτελέσουν αντικείμενο διαφοροποιημένης φορολόγησης, διαβιβάστηκαν στις 15 Μαρτίου 2018 για τη Γουιάνα, τη Μαρτινίκα και τη Γουαδελούπη, στις 4 Ιουνίου 2018 για τη Ρεϊνιόν και, χωρίς αίτημα επικαιροποίησης του καταλόγου, στις 28 Αυγούστου 2018 για τη Μαγιότ. Στις 26 Οκτωβρίου 2018 υποβλήθηκε για τη Γουιάνα συμπληρωματικό αίτημα που αφορούσε την προσθήκη νέου προϊόντος στον κατάλογο.
 (3)Η Επιτροπή, βασιζόμενη στην έκθεση των γαλλικών αρχών, υπέβαλε στο Συμβούλιο την έκθεση που προβλέπεται στο άρθρο 3 παράγραφος 2 δεύτερο εδάφιο της απόφασης 940/2014/ΕΕ, καθώς και πρόταση για την προσαρμογή της εν λόγω απόφασης. Οι προσαρμογές αυτές αφορούν τη Μαρτινίκα, τη Γουαδελούπη, τη Γαλλική Γουιάνα και τη Ρεϊνιόν. Συνίστανται στην προσθήκη νέων προϊόντων στον κατάλογο και στην αύξηση, για ορισμένα προϊόντα, της επιτρεπόμενης φορολογικής απόκλισης.
 (4)Συνίστανται επίσης, όσον αφορά τη Γουιάνα, στην επικαιροποίηση των κωδικών της συνδυασμένης ονοματολογίας που περιλαμβάνονται στο παράρτημα της απόφασης 940/2014/ΕΕ.
 (5)Η προσαρμογή των καταλόγων είναι σε κάθε περίπτωση δικαιολογημένη, αν ληφθεί υπόψη το πρόσθετο κόστος των τοπικά παραγόμενων προϊόντων σε


text:
σύγκριση με τα αντίστοιχα εισαγόμενα προϊόντα που παρασκευάζονται στην επικράτεια της Ένωσης.
 (6)Όσον αφορά τις προσαρμογές που πρέπει να γίνουν εν προκειμένω, κρίνεται κυρίως σκόπιμο να προστεθούν στους καταλόγους του παραρτήματος της απόφασης 940/2014/ΕE προϊόντα για τα οποία υφίστατο ήδη τοπική παραγωγή το 2014 και για τα οποία δεν είχε διατυπωθεί κανένα αίτημα εγγραφής στους καταλόγους το 2014.
 (7)Έτσι, στη Γουιάνα τα προϊόντα αυτά είναι το τσιμέντο (προϊόν 2523 29 00) και τα έπιπλα από ξύλο (προϊόντα 9403 30, 9403 50 00, 9403 60 και 9403 90 30).
 (8)Στη Μαρτινίκα τα προϊόντα αυτά αφορούν ορισμένους πλαστικούς κόκκους (προϊόν 3907 61 00) και τους ψυκτικούς θαλάμους (προϊόν 8418 69 00).
 (9)Στη Γουαδελούπη πρόκειται για ορισμένα κρέατα (προϊόν 0210 12 19), ορισμένες σάλτσες (προϊόν 2103 90 90), την αιθυλική αλκοόλη μετουσιωμένη (προϊόν 2207 20 00), ορισμένα λιπάσματα (προϊόντα 2833, 2834 και 2836), ορισμένα καλλυντικά (προϊόντα 3303 00 90 και 3304 99 00), ορισμένα ψυκτικά μέσα (προϊόν 3820 00 00) και τα κουτιά και κιβώτια από χαρτί και χαρτόνι (προϊόν 4819 10 00).
 (10)Στη Ρεϊνιόν πρόκειται για ορισμένα έντυπα (προϊόν 4911 99), ορισμένα προϊόντα υγιεινής (προϊόντα 4818 20 10 και 4818 20 91), ορισμένα εξαρτήματα των μέσων μεταφοράς (προϊόντα 8511 40 00, 8511 50 00 και 8511 90 00), ορισμένες σωληνώσεις για συστήματα αέρα και τα παρελκόμενά τους (προϊόντα 7306 30 80, 7306 61 92 και 7307 99 80), τους ηλιακούς θερμαντήρες νερού (προϊόν 8419 90 85), ορισμένα λιπάσματα (3102 10 90) και ορισμένους πολτούς τομάτας (προϊόν 2002 90 11).
 (11)Στον τομέα της γεωργίας, τα αιτήματα εισαγωγής ή επαναταξινόμησης στους καταλόγους υπαγορεύονται από την ανάγκη διαφοροποίησης της παραγωγής των τοπικών παραγωγών με σκοπό την αποτελεσματικότερη αντιμετώπιση των απρόβλεπτων καιρικών φαινομένων. Τα προϊόντα που πρέπει να εγγραφούν στους καταλόγους του παραρτήματος της απόφασης 940/2014/ΕΕ είναι για τη Μαρτινίκα ορισμένα λαχανικά (προϊόντα 0709 30 00, 0709 40 00, 0709 93 90, 0714) και το αβοκάντο (προϊόν 0804 40 00), για τη Γουαδελούπη ο ανανάς (προϊόν 0804 30 ) και οι πιπεριές (προϊόν 0904 22 00), και για τη Ρεϊνιόν τα κρεμμύδια (προϊόν 0703 10 19) και το σκόρδο (προϊόν 0703 20 00). Επιπλέον, όσον αφορά τη Μαρτινίκα, κρίνεται σκόπιμη η επαναταξινόμηση ορισμένων λαχανικών (προϊόν 0706), ορισμένων πιπεριών (προϊόν 0709 60) και του ανανά (προϊόντα 0804 30 και 0805) και η εγγραφή τους στον κατάλογο Β.
 (12)Για ορισμένα προϊόντα, τα οποία είναι ήδη εγγεγραμμένα στους καταλόγους του παραρτήματος της απόφασης 940/2014/ΕΕ, κρίνεται σκόπιμο είτε να επεκταθεί η εκάστοτε μέγιστη φορολογική απόκλιση ώστε να ισχύει και για δασμολογικές διακρίσεις της Συνδυασμένης Ονοματολογίας που προς το παρόν δεν καλύπτονται από το μέτρο, είτε να αυξηθεί η εν λόγω μέγιστη απόκλιση.
 (13)Έτσι, στη Μαρτινίκα, κρίνεται σκόπιμη η επαναταξινόμηση των γιαουρτιών (προϊόν 0403 10) και ορισμένων προϊόντων για κατασκευές από πλαστικές ύλες (προϊόν 3925) από τον κατάλογο Β στον κατάλογο Γ, όπως και η επαναταξινόμηση των κατεψυγμένων λαχανικών (προϊόν 0710), των προκατασκευών (προϊόν 9406), ορισμένων κοσμημάτων (προϊόντα 7113 και 7117) και των ηλιακών θερμαντήρων νερού (προϊόν 8419 19) από τον κατάλογο Α στον κατάλογο Β.
 (14)Στη Γουαδελούπη κρίνεται σκόπιμο να


text:
καταχωριστεί στον κατάλογο Β το σύνολο των παρασκευασμάτων και των κονσερβών κρέατος (προϊόν 1602), και όχι μόνο η κλάση 1602 41 10, το σύνολο των παρασκευασμάτων και των κονσερβών ψαριών (προϊόν 1604 20), και όχι μόνο τα παρασκευάσματα και οι κονσέρβες σολομών (προϊόν 1604 20 10) και, όσον αφορά τα λιπάσματα, το σύνολο των κλάσεων 3102, 3103, 3104 και 3105, και όχι μόνο τα προϊόντα των διακρίσεων 3102 90, 3103 90, 3104 20 και 3105 20. Κρίνεται επίσης σκόπιμη η επαναταξινόμηση των γιαουρτιών (προϊόν 0403 10), ορισμένων μη αλκοολούχων ποτών (προϊόντα 2202 10 00 και 2202 99 19
 3
 ) και ορισμένων κατασκευαστικών υλικών (προϊόντα 3925 10 00 και 3925 90 80) από τον κατάλογο Β στον κατάλογο Γ.
 (15)Στη Ρεϊνιόν κρίνεται σκόπιμη η επαναταξινόμηση στη βιομηχανία γεωργικών τροφίμων, της ζάχαρης από ζαχαροκάλαμο (προϊόν 1701), των συσκευασμένων ντοματών (προϊόντα 2002 10), ορισμένων σταρωμάτων (προϊόν 3214 10 90) από τον κατάλογο Α στον κατάλογο Γ, η επαναταξινόμηση ορισμένων διατηρημένων αποξηραμένων λαχανικών (προϊόντα 2005 51 00 και 2005 99 80), ορισμένων χρωμάτων επίχρισης (προϊόντα 3208 και 3209), των ταινιών και σάκων από πολυαιθυλένιο (προϊόντα 3920 10 και 3923 21) και ορισμένων κουτιών και ειδών από χαρτόνι (4819 20 00) από τον κατάλογο Β στον κατάλογο Γ, καθώς και η επαναταξινόμηση ορισμένων πολτών καρπών και φρούτων (2007 99 50) από τον κατάλογο Α στον κατάλογο Β.
 (16)Κρίνεται επίσης σκόπιμο να διορθωθεί στη Μαρτινίκα ένα σφάλμα σχετικά με τη δασμολογική κλάση που ενσωματώθηκε στον κατάλογο του παραρτήματος της απόφασης 940/2014/ΕΕ και η αντικατάσταση της κλάσης 2204 29 από την κλάση 2204 21.
 (17)Τέλος, κρίνεται σκόπιμο να εγγραφούν στον κατάλογο των προϊόντων που μπορούν να αποτελέσουν αντικείμενο διαφοροποιημένης φορολόγησης προϊόντα για τα οποία δεν υφίστατο ακόμη τοπική παραγωγή το 2014, αλλά των οποίων η παραγωγή έχει έκτοτε ξεκινήσει ή για τα οποία υπάρχουν συγκεκριμένα σχέδια έναρξης της παραγωγικής δραστηριότητας στο προσεχές μέλλον. Τα προϊόντα αυτά προέρχονται από δραστηριότητες μεταξοτυπίας, όπως τα τυπωμένα γιλέκα (προϊόν 6110 30 91), τα τυπωμένα συμπληρώματα ένδυσης για βρέφη (προϊόν 6111 20 90), τα τυπωμένα αδιάβροχα (προϊόν 6201 19 00), τα τυπωμένα φορέματα (προϊόν 6204 42 00), τα τυπωμένα οικιακά πανικά (προϊόν 6302 91 00), τα τυπωμένα κασκέτα (προϊόν 6505 00 30), οι τυπωμένες κούπες (προϊόντα 6212 00) και τα καυσόξυλα (προϊόν 4401 12 00) στη Γουιάνα. Στη Γουαδελούπη πρόκειται για ορισμένες μπύρες (προϊόν 2203), ορισμένα νερά χωρίς προσθήκη ζάχαρης (προϊόν 2201 10 90) και ορισμένες συσκευές για τη διήθηση ή το καθάρισμα των νερών (προϊόντα 8421 21 00). Στη Ρεϊνιόν πρόκειται για ορισμένα προϊόντα υγιεινής (προϊόντα 4818 90 10).
 (18)Επομένως, κρίνεται σκόπιμο να τροποποιηθεί ανάλογα η απόφαση 940/2014/ΕΕ,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Το παράρτημα της απόφασης 940/2014/ΕΕ τροποποιείται σύμφωνα με το παράρτημα της παρούσας απόφασης.
 Άρθρο 2
 Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
 Άρθρο 3
 Η παρούσα απόφαση απευθύνεται στη Γαλλική Δημοκρατία.
 Βρυξέλλες,
 Για το Συμβούλιο
 O Πρόεδρος
 (1)
 Απόφαση της 15ης Δεκεμβρίου 2015, συνεκδικασθείσες υποθέσεις C-132/14 έως C-136/14, Επιτροπή κατά Συμβουλίου της Ευρωπαϊκής Ένωσης,


text:
EU:C:2015:813.
 (2)
 ΕΕ C της , σ. .
 (3)
 Ο κωδικός αυτός αντικαθιστά τον κωδικό 2202 90 10 ως αποτέλεσμα της αλλαγής της τελωνειακής ονοματολογίας.
 ---documentbreak---
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 13.12.2018
 COM(2018) 825 final
 ΠΑΡΑΡΤΗΜΑ
 της
 Πρότασης απόφασης του Συμβουλίου
 για την τροποποίηση της απόφασης 940/2014/ΕΕ όσον αφορά τα προϊόντα τα οποία δύνανται να τύχουν απαλλαγής ή μείωσης της εισφοράς θαλάσσης
 ΠΑΡΑΡΤΗΜΑ
 Το παράρτημα της απόφασης αριθ. 940/2014/ΕΕ τροποποιείται ως εξής:
 1.Το μέρος A τροποποιείται ως εξής:
 α)Στο σημείο 1, παρεμβάλλονται τα ακόλουθα προϊόντα: «0904 22 00, 2103 90 90, 2207 20 00, 3820 00 00, 4819 10 00».
 β)Στο σημείο 2, παρεμβάλλεται το προϊόν «2523 29 00».
 γ)Το σημείο 3 τροποποιείται ως εξής:
 i) Παρεμβάλλονται τα ακόλουθα προϊόντα: «0709 30 00, 0709 40 00, 0709 93 90, 0804 40 00, 0714, 8418 69 00».
 ii) Απαλείφονται τα ακόλουθα προϊόντα: «0706, 0709 60, 0804 30, 0805, 0710, 7113, 7117, 8419 19, 9406».
 δ)Το σημείο 5 τροποποιείται ως εξής:
 i) Παρεμβάλλονται τα ακόλουθα προϊόντα: «3102 10 90, 8511 40 00, 8511 50 00, 8511 90 00».
 ii) Απαλείφονται τα ακόλουθα προϊόντα: « 1701, 2002 10, 2007 99 50, 3214 10 90».
 2.Το μέρος Β τροποποιείται ως εξής:
 α)Το σημείο 1 τροποποιείται ως εξής:
 i) Παρεμβάλλονται τα ακόλουθα προϊόντα: «0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00».
 ii) Απαλείφονται τα ακόλουθα προϊόντα: «0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80».
 β)Το σημείο 2 τροποποιείται ως εξής:
 i) Παρεμβάλλονται τα ακόλουθα προϊόντα: «0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 94030 30, 9403 50 00, 9403 60, 9403 90 30».
 ii) Απαλείφεται το ακόλουθο προϊόν: «0305 59 80».
 γ)Το σημείο 3 τροποποιείται ως εξής:
 i) Παρεμβάλλονται τα ακόλουθα προϊόντα: «3907 61 00, 0706, 0709 60, 0710, 0804 30, 0805, 7113, 7117, 8419 19, 9406».
 ii) Απαλείφονται τα ακόλουθα προϊόντα: «0403 10, 3925».
 δ)Το σημείο 5 τροποποιείται ως εξής:
 i) Παρεμβάλλονται τα ακόλουθα προϊόντα: «0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85».
 ii) Απαλείφονται τα ακόλουθα προϊόντα: «2005 51 00, 2005 99 80, 3208, 3209, 3920 10, 3923 21, 4819 20 00».
 3.Το μέρος Γ τροποποιείται ως εξής:
 α)Στο σημείο 1, παρεμβάλλονται τα ακόλουθα προϊόντα: «2203, 8421 21 00, 0403 10, 2202 10 00, 2202 99 19, 3925 10 00, 3925 90 80».
 β)Το σημείο 2 τροποποιείται ως εξής:
 i) Παρεμβάλλονται τα ακόλουθα προϊόντα: «4401 12 00, 9406 90 10, 9406 10 00, 9406 90 38».
 ii) Απαλείφονται τα ακόλουθα προϊόντα: « 9406 00


text:
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες, 19.10.2017
 COM(2017) 620 final
 2017/0271(NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 για την υπογραφή, εξ ονόματος της Ένωσης, και την προσωρινή εφαρμογή της τροποποίησης 1 του μνημονίου συνεργασίας ΝΑΤ-Ι-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης
 ΑΙΤΙΟΛΟΓΙΚΗ ΕΚΘΕΣΗ
 1.ΠΛΑΙΣΙΟ ΤΗΣ ΠΡΟΤΑΣΗΣ
 •Αιτιολόγηση και στόχοι της πρότασης
 Το 2011 η Ένωση και οι ΗΠΑ υπέγραψαν το μνημόνιο συνεργασίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης στην έρευνα και ανάπτυξη στον τομέα της πολιτικής αεροπορίας
 1
 . Οι δραστηριότητες συνεργασίας που διεξήχθησαν μέχρι σήμερα στο πλαίσιο του μνημονίου συνεργασίας αφορούν κυρίως τη διαχείριση εναέριας κυκλοφορίας (ATM), και ειδικότερα τη συνεργασία στον τομέα της έρευνας και ανάπτυξης μεταξύ των προγραμμάτων των συμβαλλόμενων μερών για τον εκσυγχρονισμό της ATM, το SESAR (ΕΕ) και το NextGen (ΗΠΑ).
 Την περίοδο εκείνη, τα δύο αυτά προγράμματα ήταν τόσο στο στάδιο της έρευνας όσο και της ανάπτυξης, γεγονός το οποίο δικαιολογούσε την αρχική εστίαση της συνεργασίας στις δραστηριότητες της έρευνας, της ανάπτυξης και της επικύρωσης. Η συνεργασία στο πλαίσιο του μνημονίου συνεργασίας, ιδίως μεταξύ του SESAR και του NextGen, έχει φθάσει σε υψηλό επίπεδο ωριμότητας και έχει δώσει σημαντικά αποτελέσματα όσον αφορά την προώθηση της παγκόσμιας διαλειτουργικότητας των συστημάτων ΑΤΜ. Ως εκ τούτου, τα δύο συμβαλλόμενα μέρη διερεύνησαν τη δυνατότητα επέκτασης του πεδίου συνεργασίας και σε θέματα που αφορούν την επιχειρησιακή εγκατάσταση των συστημάτων ΑΤΜ. Με βάση τα ανωτέρω, το Συμβούλιο εξουσιοδότησε την Επιτροπή στις 8 Μαΐου 2017 να διαπραγματευτεί με την Ομοσπονδιακή Υπηρεσία Πολιτικής Αεροπορίας (Federal Aviation Administration – FAA) των ΗΠΑ την τροποποίηση του μνημονίου συνεργασίας, ώστε να επεκταθεί το πεδίο εφαρμογής του στον τομέα της επιχειρησιακής εγκατάστασης. Οι τρεις βασικοί διαπραγματευτικοί στόχοι ήταν οι εξής:
 (1)να επεκταθεί το πεδίο εφαρμογής του υφιστάμενου μνημονίου συνεργασίας για την Ε&Α στον τομέα της πολιτικής αεροπορίας, ώστε να συμπεριλάβει το πλήρες φάσμα του εκσυγχρονισμού της διαχείρισης της εναέριας κυκλοφορίας (δηλαδή Ε&Α, επικύρωση, επίδειξη, επιχειρησιακή εγκατάσταση), λαμβάνοντας επίσης υπόψη τους αναδυόμενους τομείς της αεροπορίας και άλλους τομείς ΑΤΜ του Ενιαίου Ευρωπαϊκού Ουρανού, πέραν της τεχνολογίας·
 (2)να εξορθολογιστούν και να βελτιστοποιηθούν οι ρυθμίσεις διακυβέρνησης του μνημονίου συνεργασίας και των παραρτημάτων και προσαρτημάτων του· βάσει της πείρας στο πλαίσιο του ισχύοντος μνημονίου συνεργασίας, αμφότερα τα συμβαλλόμενα μέρη κατέληξαν στο συμπέρασμα ότι η διαδικασία διαχείρισης θα πρέπει να καταστεί πιο ευέλικτη και αποτελεσματικότερη σε υψηλό επίπεδο και ότι θα πρέπει να βελτιωθεί η συμμετοχή των επιχειρησιακών υπηρεσιών που ασχολούνται με τα τεχνικά θέματα συνεργασίας·
 (3)να τεθούν υπό διαπραγμάτευση συγκεκριμένες ρυθμίσεις συνεργασίας για την επιχειρησιακή εγκατάσταση της ATM, διατηρώντας παράλληλα τις υφιστάμενες ρυθμίσεις σχετικά με τη «συνεργασία των SESAR-NextGen για διαλειτουργικότητα σε παγκόσμιο επίπεδο» και τη «συνεργασία για μετρήσεις της επίδοσης της ΑΤΜ», δεόντως προσαρμοσμένες στο νέο πλαίσιο.
 Εν αναμονή της έγκρισης του Ευρωπαϊκού Κοινοβουλίου και της απόφασης του Συμβουλίου σχετικά με τη σύναψη της προτεινόμενης τροποποίησης του μνημονίου συνεργασίας, η Επιτροπή προτείνει στο Συμβούλιο να εκδώσει απόφαση που θα επιτρέπει την υπογραφή και την προσωρινή εφαρμογή της.
 •Συνοχή με τις ισχύουσες διατάξεις στον τομέα πολιτικής
 Η προτεινόμενη τροποποίηση του μνημονίου συνεργασίας συνάδει πλήρως με τη


text:
στρατηγική για τις αερομεταφορές στην Ένωση, την πολιτική για τον Ενιαίο Ευρωπαϊκό Ουρανό, το σχέδιο SESAR και τη σχετική νομοθεσία. Η στρατηγική υπογραμμίζει τη σημασία της ολοκλήρωσης του Ενιαίου Ευρωπαϊκού Ουρανού μέσω της εφαρμογής ενός πλήρως βελτιστοποιημένου ευρωπαϊκού συστήματος διαχείρισης της εναέριας κυκλοφορίας το οποίο θα μειώνει το κόστος που προκύπτει από τις ανεπάρκειες (καθυστερήσεις και μεγαλύτερες διαδρομές κ.λπ.). Η υλοποίηση του σχεδίου SESAR διαδραματίζει θεμελιώδη ρόλο στην εν λόγω εφαρμογή, καθώς και στην ισχυρή και αποτελεσματική συνεργασία με τις ΗΠΑ, προκειμένου να διασφαλιστεί η ευθυγράμμιση και η διαλειτουργικότητα των αντίστοιχων συστημάτων διαχείρισης της εναέριας κυκλοφορίας.
 •Συνοχή με άλλες πολιτικές της Ένωσης
 Η πρωτοβουλία αυτή είναι σύμφωνη με τις πολιτικές προτεραιότητες της Επιτροπής όσον αφορά την εσωτερική αγορά, την ανάπτυξη και την απασχόληση, καθώς και την ΕΕ ως παγκόσμιο παράγοντα. Επιπλέον, η πρόταση είναι σύμφωνη με την πολιτική της ΕΕ για την έρευνα και την καινοτομία και την πολιτική για τα διευρωπαϊκά δίκτυα, στην οποία βασίζονται τα πλαίσια έρευνας και ανάπτυξης και επιχειρησιακής εγκατάστασης του SESAR.
 2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
 •Νομική βάση
 Νομική βάση της παρούσας πρότασης είναι το άρθρο 100 παράγραφος 2, σε συνδυασμό με το άρθρο 218 παράγραφος 5 της Συνθήκης για τη λειτουργία της ΕΕ.
 •Επικουρικότητα (σε περίπτωση μη αποκλειστικής αρμοδιότητας)
 Άνευ αντικειμένου
 •Αναλογικότητα
 Η προτεινόμενη τροποποίηση του μνημονίου συνεργασίας δεν θα επιφέρει πρόσθετη διοικητική ή οικονομική επιβάρυνση ούτε στις αρχές των κρατών μελών ούτε στον κλάδο.
 •Επιλογή του νομικού μέσου
 Άνευ αντικειμένου
 3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
 •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
 Άνευ αντικειμένου.
 •Διαβουλεύσεις με τα ενδιαφερόμενα μέρη
 Η Επιτροπή συμπεριέλαβε την κοινή επιχείρηση SESAR και το διαχειριστικό όργανο για την επιχειρησιακή εγκατάσταση του SESAR στη διαδικασία των διαπραγματεύσεων, οι οποίοι ενέκριναν τα αποτελέσματα των διαπραγματεύσεων. Οι οντότητες αυτές αντιπροσωπεύουν μια ευρεία πλατφόρμα ενδιαφερομένων στον τομέα της αεροπορίας που μπορεί ενδεχομένως να επωφεληθεί από το τροποποιημένο μνημόνιο συνεργασίας. Επιπλέον, η Επιτροπή πραγματοποίησε επίσης διαβουλεύσεις με τα κράτη μέλη, μέσω της ειδικής επιτροπής που συστάθηκε από το Συμβούλιο για το μνημόνιο συνεργασίας πριν από τη μονογράφηση των σχεδίων κειμένων. Η Ισπανία, η Πολωνία και η Κύπρος ζήτησαν διευκρινίσεις σχετικά με τη δομή της τροποποιημένης συμφωνίας, τις ρυθμίσεις διακυβέρνησης και την ανάγκη συμμετοχής του Ευρωπαϊκού Οργανισμού για την Ασφάλεια της Αεροναυτιλίας (Eurocontrol) στον τομέα της συνεργασίας σχετικά με την επανεξέταση των επιδόσεων. Στο πλαίσιο της ειδικής επιτροπής, τα κράτη μέλη εξέφρασαν την υποστήριξή τους προς το κείμενο της τροποποιημένης συμφωνίας, κατόπιν των διευκρινίσεων που παρείχε η Επιτροπή.
 •Συλλογή και χρήση εμπειρογνωσίας
 Τεχνική εμπειρογνωμοσύνη κατά τη διάρκεια των διαπραγματεύσεων παρείχαν η κοινή επιχείρηση SESAR, το διαχειριστικό όργανο για την επιχειρησιακή εγκατάσταση του SESAR και ο Eurocontrol. Νομική εμπειρογνωμοσύνη παρείχε η Νομική Υπηρεσία της Επιτροπής. Δεν υπήρξε ανάγκη προσφυγής σε οποιουσδήποτε άλλους εξωτερικούς εμπειρογνώμονες.
 •Εκτίμηση επιπτώσεων
 Το Συμβούλιο εξουσιοδότησε την Επιτροπή να διαπραγματευτεί μια τροποποίηση του μνημονίου συνεργασίας βάσει τριών στόχων: την επέκταση του πεδίου εφαρμογής του μνημονίου συνεργασίας στον πλήρη κύκλο εκσυγχρονισμού της ATM, την επανεξέταση των ρυθμίσεων διακυβέρνησης ώστε να καταστούν


text:
πιο αποτελεσματικές και πρακτικές και τη συμπερίληψη ειδικών ρυθμίσεων για την επιχειρησιακή εγκατάσταση της ΑΤΜ. Αυτοί οι τρεις στόχοι έχουν επιτευχθεί πλήρως. Παρόλο που η πρόταση βασίζεται εξ ολοκλήρου στους ίδιους στόχους και αρχές που διέπουν το υφιστάμενο μνημόνιο συνεργασίας, επεκτείνει το πεδίο συνεργασίας μεταξύ της Ένωσης και των ΗΠΑ σε όλες τις φάσεις του εκσυγχρονισμού της ΑΤΜ, συμπεριλαμβανομένης της επιχειρησιακής εγκατάστασης. Αυτή η αλλαγή αποτελεί φυσική εξέλιξη του έργου που επιτελέστηκε με επιτυχία στο πλαίσιο της ισχύουσας συμφωνίας. Επιπλέον, η διακυβέρνηση βάσει της τροποποιημένης συμφωνίας διασφαλίζει πιο ευέλικτη, αποτελεσματικότερη και αποδοτικότερη διαχείριση σε υψηλό επίπεδο (εκτελεστική διαχείριση) που υποστηρίζει την κατάλληλη εκπροσώπηση των δύο συμβαλλόμενων μερών στις συνεδριάσεις και συνιστά τη σωστή αφετηρία για πιο στρατηγικές συζητήσεις.
 Η πρωτοβουλία δεν αποσκοπεί, ωστόσο, στη δημιουργία νέων προγραμμάτων ή νέων μηχανισμών χρηματοδότησης. Ως εκ τούτου, όπως υποδεικνύεται στον χάρτη πορείας, δεν έχει πραγματοποιηθεί εκτίμηση των επιπτώσεων.
 Όπως αναφέρεται στην πρόταση της Επιτροπής σχετικά με την έναρξη διαπραγματεύσεων για την τροποποίηση του μνημονίου συνεργασίας, η καλύτερη επιλογή ήταν να τροποποιηθεί το πεδίο εφαρμογής του υφιστάμενου μνημονίου συνεργασίας ώστε να καλύπτει όλες τις φάσεις του εκσυγχρονισμού της ATM, συμπεριλαμβανομένης της επιχειρησιακής εγκατάστασης, στο πλαίσιο της πολιτικής για τον Ενιαίο Ευρωπαϊκό Ουρανό, περιορίζοντας παράλληλα το πεδίο συνεργασίας επί θεμάτων της πολιτικής αεροπορίας εκτός της ΑΤΜ στον τομέα της έρευνας και της ανάπτυξης. Το πλεονέκτημα αυτής της προσέγγισης είναι ότι το μνημόνιο συνεργασίας θα εξακολουθήσει να καλύπτει τη συνεργασία σε οποιοδήποτε θέμα της πολιτικής αεροπορίας εκτός της ΑΤΜ στον τομέα της έρευνας και της ανάπτυξης και θα διατηρήσει το δεσμευτικό πλαίσιο συνεργασίας με τις ΗΠΑ που έχει ήδη αποτελέσει αντικείμενο διαπραγμάτευσης.
 •Καταλληλότητα του κανονιστικού πλαισίου και απλούστευση
 Άνευ αντικειμένου
 •Θεμελιώδη δικαιώματα
 Η πρόταση δεν έχει επιπτώσεις στην προστασία των θεμελιωδών δικαιωμάτων.
 4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
 Η παρούσα πρόταση δεν συνεπάγεται πρόσθετες δημοσιονομικές επιπτώσεις. Οι δραστηριότητες που θα πραγματοποιηθούν στο πλαίσιο της τροποποιημένης συμφωνίας θα διεξαχθούν βάσει των υφιστάμενων μέσων και των αντίστοιχων χρηματοδοτικών κονδυλίων και προγραμμάτων εργασίας τους, όπως το πολυετές πρόγραμμα εργασίας SESAR της κοινής επιχείρησης SESAR 2020 και η σύμβαση-πλαίσιο εταιρικής σχέσης με το διαχειριστικό όργανο για την επιχειρησιακή εγκατάσταση του SESAR.
 5.ΛΟΙΠΑ ΣΤΟΙΧΕΙΑ
 •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
 Οι δραστηριότητες έρευνας, ανάπτυξης και επικύρωσης που σχετίζονται με το μνημόνιο συνεργασίας θα εξακολουθήσουν να προγραμματίζονται και να παρακολουθούνται από την κοινή επιχείρηση SESAR. Οι δραστηριότητες επιχειρησιακής εγκατάστασης θα προγραμματίζονται και θα παρακολουθούνται από το διαχειριστικό όργανο για την επιχειρησιακή εγκατάσταση του SESAR στο πλαίσιο των συγκεκριμένων συμφωνιών επιχορήγησης που έχουν υπογραφεί με την Επιτροπή. Η Επιτροπή θα παρακολουθεί και θα εποπτεύει τη συνολική πρόοδο της εφαρμογής του μνημονίου συνεργασίας μέσω των καθιερωμένων μηχανισμών υποβολής εκθέσεων των εν λόγω δύο οντοτήτων σύμφωνα με τα υποκείμενα νομικά και συμβατικά πλαίσια και τα πλαίσια της διακυβέρνησης του μνημονίου συνεργασίας.
 •Επεξηγηματικά έγγραφα (για οδηγίες)
 Άνευ αντικειμένου
 •Αναλυτική επεξήγηση των επιμέρους διατάξεων της πρότασης
 Η Επιτροπή εκπλήρωσε τις οδηγίες και τους στόχους της εξουσιοδότησης του Συμβουλίου να διαπραγματευτεί με την FAA πρόταση τροποποίησης του μνημονίου συνεργασίας. Η τροποποίηση περιλαμβάνει, ως προσθήκη, το αναθεωρημένο κύριο κείμενο του


text:
μνημονίου συνεργασίας και αναθεωρημένο παράρτημα 1 («Εκσυγχρονισμός της ATM και διαλειτουργικότητα σε παγκόσμιο επίπεδο»), το οποίο περιλαμβάνει τρία προσαρτήματα και πέντε συνημμένα. Αυτή η νέα δομή του μνημονίου συνεργασίας εξασφαλίζει πλήρη ευελιξία και προσαρμοστικότητα στην εκτέλεση των συνεργατικών δραστηριοτήτων σύμφωνα με την αναθεωρημένη πιο ευέλικτη και αποτελεσματικότερη διακυβέρνηση του μνημονίου συνεργασίας.
 Ειδικότερα:
 –Όσον αφορά το αναθεωρημένο κύριο κείμενο του μνημονίου συνεργασίας, η κοινή επιτροπή αντικαθίσταται από μια απλούστερη ρύθμιση που περιλαμβάνει έναν εκπρόσωπο από κάθε συμβαλλόμενο μέρος με σκοπό την επίβλεψη της λειτουργίας του συνόλου του μνημονίου συνεργασίας και τη λήψη αποφάσεων σε επίπεδο πολιτικής (άρθρο ΙΙΙ του μνημονίου συνεργασίας). Το κείμενο αναφέρει επίσης ότι ο γενικός διευθυντής της Γενικής Διεύθυνσης Κινητικότητας και Μεταφορών (DG MOVE) και ο διοικητής της Ομοσπονδιακής Διοίκησης Αεροπορίας (FAA) θα εκπροσωπήσουν τα δύο συμβαλλόμενα μέρη, εντάσσοντας επομένως την εποπτεία του συνόλου του μνημονίου συνεργασίας στις αρμοδιότητες του υψηλότερου επιπέδου διαχείρισης της FAA και της αντίστοιχης υπηρεσίας της Επιτροπής. Επιπλέον, το τροποποιημένο μνημόνιο συνεργασίας θεσπίζει μια «διαδικασία διαχείρισης» υπό την ευθύνη των εκπροσώπων των συμβαλλόμενων μερών. Η διαδικασία αυτή αντικαθιστά τη «διαδικασία έγκρισης του μνημονίου συνεργασίας» που αναφέρεται στην εξουσιοδότηση του Συμβουλίου. Κατά τη διάρκεια των διαπραγματεύσεων, προέκυψε ότι η αναφορά στον όρο «διαδικασία έγκρισης» δεν αντικατόπτριζε σωστά το πραγματικό αντικείμενο της διαδικασίας, το οποίο στην πραγματικότητα αφορά τη διαχείριση του μνημονίου συνεργασίας. Αυτή η διαδικασία εξασφαλίζει σε υψηλό επίπεδο την εποπτεία και την καθοδήγηση του μνημονίου συνεργασίας, καθώς και τη σχέση με τις αντίστοιχες πολιτικές αρχές των συμβαλλόμενων μερών στις οποίες θα υποβάλλουν αναφορά. Μέσω της διαδικασίας αυτής, οι εκπρόσωποι των συμβαλλόμενων μερών μπορούν να εγκρίνουν νέα παραρτήματα ή να προτείνουν τροποποιήσεις στο μνημόνιο συνεργασίας. Βάσει των εκτιμήσεων αυτών, τα συμβαλλόμενα μέρη συμφώνησαν να αντικαταστήσουν τον όρο «διαδικασία έγκρισης» με τον όρο «διαδικασία διαχείρισης».
 –Η διαχείριση των θεματικών παραρτημάτων πραγματοποιείται από εκτελεστικές επιτροπές αποτελούμενες από εκπροσώπους των συμβαλλόμενων μερών που είναι πιο κοντά στο επιχειρησιακό επίπεδο για τα ειδικά θέματα με τα οποία ασχολούνται. Ειδικότερα, για το παράρτημα 1, ο επικεφαλής της FAA για το NextGen και ο προϊστάμενος της μονάδας «Ενιαίος ουρανός» της Επιτροπής εκπροσωπούν τα αντίστοιχα συμβαλλόμενα μέρη τους (άρθρο IV του παραρτήματος 1). Οι εκτελεστικές επιτροπές θα υποβάλλουν αναφορά στους εκπροσώπους των συμβαλλόμενων μερών. Το παράρτημα 1 αφορά την επέκταση του πεδίου εφαρμογής του μνημονίου συνεργασίας σε κάθε επιχειρησιακή εγκατάσταση στο πλαίσιο της ATM (άρθρα I και III του παραρτήματος 1).
 –Το προσάρτημα 3 περιγράφει τις συμφωνίες συνεργασίας στον τομέα της επιχειρησιακής εγκατάστασης στο πλαίσιο της ΑΤΜ.
 –Η διαχείριση κάθε συνημμένου θα πραγματοποιείται από ειδική επιτροπή που θα επιβλέπει την υλοποίηση των δραστηριοτήτων συνεργασίας. Οι επιτροπές αυτές θα λογοδοτούν στις αντίστοιχες εκτελεστικές επιτροπές τους (άρθρο V του προσαρτήματος 1 και άρθρο IV των προσαρτημάτων 2 και 3).
 –Βάσει των ανωτέρω αλλαγών, τα συμβαλλόμενα μέρη συμφώνησαν ότι η πλέον ενδεδειγμένη και σαφέστερη μορφή τροποποίησης του μνημονίου συνεργασίας ήταν να αντικατασταθούν όλα τα υφιστάμενα κείμενα με νέες εκδόσεις που ενσωματώνουν όλες τις συμφωνηθείσες αλλαγές και να προστεθεί μια νέα συμφωνία συνεργασίας για την επιχειρησιακή εγκατάσταση και όχι να τροποποιηθεί κάθε μεμονωμένο έγγραφο. Οι αρχικές


text:
εκδοχές του παραρτήματος 1 και των 5 προσαρτημάτων του και του παραρτήματος 2 προσαρμόστηκαν ώστε να εξασφαλιστεί η συνοχή με το διευρυμένο πεδίο εφαρμογής και τη νέα δομή του μνημονίου συνεργασίας, με στόχο την απλούστευση της διακυβέρνησης και την εναρμόνιση της μορφής τους. Το αρχικό παράρτημα 1 έγινε προσάρτημα 1, τα πέντε προσαρτήματά του έγιναν συνημμένα και το αρχικό παράρτημα 2 έγινε προσάρτημα 2. Συνοπτικά, η νέα δομή του μνημονίου συνεργασίας περιλαμβάνει το προσάρτημα 1 με τίτλο «Συνεργασία των SESAR-NextGen για έρευνα, ανάπτυξη, επικύρωση και διαλειτουργικότητα σε παγκόσμιο επίπεδο», το οποίο περιλαμβάνει επίσης 5 συνημμένα:
 (1)«Συνεργασία των SESAR-NextGen σχετικά με οριζόντιες δραστηριότητες για διαλειτουργικότητα σε παγκόσμιο επίπεδο»·
 (2)«Συνεργασία των SESAR-NextGen σχετικά με τη διαχείριση πληροφοριών για διαλειτουργικότητα σε παγκόσμιο επίπεδο»·
 (3)«Συνεργασία των SESAR-NextGen σχετικά με τη διαχείριση τροχιών για διαλειτουργικότητα σε παγκόσμιο επίπεδο»·
 (4)«Συνεργασία των SESAR-NextGen σχετικά με τις επικοινωνίες, την πλοήγηση και την επιτήρηση (CNS) και την εναέρια διαλειτουργικότητα για διαλειτουργικότητα σε παγκόσμιο επίπεδο»·
 (5)«Συνεργασία των SESAR-NextGen σχετικά με συνεργατικά έργα για διαλειτουργικότητα σε παγκόσμιο επίπεδο»·
 –Το προσάρτημα 2 σχετικά με τη «Συνεργασία για τη μέτρηση της επίδοσης της διαχείρισης της εναέριας κυκλοφορίας»·
 –Το προσάρτημα 3 σχετικά με τη «Συνεργασία των SESAR-NextGen για δραστηριότητες επιχειρησιακής εγκατάστασης και διαλειτουργικότητα σε παγκόσμιο επίπεδο».
 Τα συμβαλλόμενα μέρη θα κληθούν μόνο να υπογράψουν τη νέα συμφωνία που συνίσταται στην τροποποίηση του μνημονίου συνεργασίας, η οποία περιλαμβάνει όλα τα άλλα έγγραφα, δηλαδή το παράρτημα I, τα τρία προσαρτήματα και τα πέντε συνημμένα στο προσάρτημα 1.
 Η Ευρωπαϊκή Ένωση θα εκπροσωπείται από την Ευρωπαϊκή Επιτροπή στο μνημόνιο συνεργασίας και όλες τις σχετικές εκτελεστικές ρυθμίσεις (παραρτήματα και προσαρτήματα). Εντούτοις, η Επιτροπή και η FAA μπορούν να αναθέτουν την υλοποίηση των δραστηριοτήτων συνεργασίας σε άλλους φορείς, ή να επικουρούνται από άλλους φορείς, όπως η κοινή επιχείρηση SESAR, το διαχειριστικό όργανο για την επιχειρησιακή εγκατάσταση του SESAR ή ο Eurocontrol, για την ΕΕ, ανάλογα με τον τομέα αρμοδιότητας που απαιτείται. Η Επιτροπή προτίθεται να συμπεριλάβει την κοινή επιχείρηση SESAR στο προσάρτημα 1, τον Eurocontrol στο προσάρτημα 2 και το διαχειριστικό όργανο για την επιχειρησιακή εγκατάσταση του SESAR στο προσάρτημα 3.
 Η προτεινόμενη τροποποίηση διατηρεί τον αρχικό ρόλο της ειδικής επιτροπής στη διακυβέρνηση του μνημονίου συνεργασίας. Η προτεινόμενη απόφαση για την υπογραφή και την προσωρινή εφαρμογή του τροποποιημένου μνημονίου συνεργασίας ορίζει τα καθήκοντα που απαιτούν την προηγούμενη διαβούλευση με την ειδική επιτροπή και τα καθήκοντα, κυρίως διοικητικά ή σχετικά με την εφαρμογή του μνημονίου συνεργασίας, τα οποία η Επιτροπή μπορεί να επιτελέσει με δική της ευθύνη.
 2017/0271 (NLE)
 Πρόταση
 ΑΠΟΦΑΣΗ ΤΟΥ ΣΥΜΒΟΥΛΙΟΥ
 για την υπογραφή, εξ ονόματος της Ένωσης, και την προσωρινή εφαρμογή της τροποποίησης 1 του μνημονίου συνεργασίας ΝΑΤ-Ι-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης
 ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
 Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 5,
 Έχοντας υπόψη την πρόταση της Ευρωπαϊκής Επιτροπής,
 Εκτιμώντας τα ακόλουθα:
 (1)Η Επιτροπή διαπραγματεύτηκε, εξ ονόματος της Ένωσης, τροποποίηση του μνημονίου συνεργασίας NAT-I-9406 μεταξύ των Ηνωμένων Πολιτειών της Αμερικής και


text:
της Ευρωπαϊκής Ένωσης, σύμφωνα με την απόφαση του Συμβουλίου, της 8ης Μαΐου 2017, που εξουσιοδοτεί την Επιτροπή να ξεκινήσει διαπραγματεύσεις.
 (2)Η συμφωνία μονογραφήθηκε στις 28 Ιουλίου 2017.
 (3)Η συμφωνία θα πρέπει να υπογραφεί εξ ονόματος της Ένωσης, με την επιφύλαξη της σύναψής της σε μεταγενέστερη ημερομηνία.
 (4)Η συμφωνία, συμπεριλαμβανομένης της προσθήκης της, θα πρέπει να εφαρμοστεί προσωρινά, σύμφωνα με το άρθρο ΙΙ.Α της συμφωνίας, από την ημερομηνία της υπογραφής της, ενόσω εκκρεμεί η έναρξη ισχύος της.
 (5)Είναι αναγκαίο να θεσπισθούν διαδικαστικές ρυθμίσεις για τη συμμετοχή της Ένωσης στην εκτελεστική διαχείριση του μνημονίου συνεργασίας,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Εγκρίνεται με την παρούσα εξ ονόματος της Ένωσης η υπογραφή της τροποποίησης 1 του μνημονίου συνεργασίας ΝΑΤ-Ι-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης, με την επιφύλαξη της σύναψης της εν λόγω συμφωνίας.
 Το κείμενο της προς υπογραφή συμφωνίας επισυνάπτεται στην παρούσα απόφαση.
 Άρθρο 2
 Η Γενική Γραμματεία του Συμβουλίου καταρτίζει την πράξη εξουσιοδότησης του προσώπου που θα ορίσει ο διαπραγματευτής της συμφωνίας για την υπογραφή της, με την επιφύλαξη της σύναψής της.
 Άρθρο 3
 Η συμφωνία, συμπεριλαμβανομένης της προσθήκης της, εφαρμόζεται προσωρινά, σύμφωνα με το άρθρο ΙΙ.Α της συμφωνίας, από την ημερομηνία της υπογραφής της, ενόσω εκκρεμεί η έναρξη ισχύος της.
 Άρθρο 4
 Η Επιτροπή, έπειτα από διαβούλευση με ειδική επιτροπή που έχει διοριστεί από το Συμβούλιο, καθορίζει τη θέση που λαμβάνει η Ένωση στην εκτελεστική διαχείριση του μνημονίου συνεργασίας και των παραρτημάτων του, τα οποία αναφέρονται στο άρθρο ΙΙΙ του μνημονίου συνεργασίας, όσον αφορά τα εξής:
 α)την έγκριση πρόσθετων παραρτημάτων και προσαρτημάτων του μνημονίου συνεργασίας·
 β)την έγκριση τροποποιήσεων των παραρτημάτων και προσαρτημάτων του μνημονίου συνεργασίας·
 γ)την έγκριση προτάσεων για την κατ’ άλλον τρόπο τροποποίηση του μνημονίου συνεργασίας.
 Άρθρο 5
 Με την επιφύλαξη του άρθρου 4, η Επιτροπή μπορεί να αναλαμβάνει κατάλληλη δράση βάσει των άρθρων III, IV, V, VII και VIII του μνημονίου συνεργασίας.
 Άρθρο 6
 Η Επιτροπή εκπροσωπεί την Ένωση σε διαβουλεύσεις δυνάμει του άρθρου XI του μνημονίου συνεργασίας.
 Άρθρο 7
 Η Επιτροπή ενημερώνει τακτικά το Συμβούλιο για την εφαρμογή του μνημονίου συνεργασίας.
 Άρθρο 8
 Η παρούσα απόφαση αρχίζει να ισχύει την ημέρα της έκδοσής της.
 Βρυξέλλες,
 Για το Συμβούλιο
 Ο Πρόεδρος
 (1)
 ΕΕ L 89 της 5.4.2011.
 ---documentbreak---
 ΕΥΡΩΠΑΪΚΗ ΕΠΙΤΡΟΠΗ
 Βρυξέλλες,19.10.2017
 COM(2017) 620 final
 ΠΑΡΑΡΤΗΜΑ
 της
 πρότασης απόφασης του Συμβουλίου
 για την υπογραφή, εξ ονόματος της Ένωσης, και την προσωρινή εφαρμογή της τροποποίησης 1 του μνημονίου συνεργασίας ΝΑΤ-Ι-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης
 ΤΡΟΠΟΠΟΙΗΣΗ 1
 ΤΟΥ ΜΝΗΜΟΝΙΟΥ ΣΥΝΕΡΓΑΣΙΑΣ
 NAT-I-9406
 ΜΕΤΑΞΥ
 ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ
 ΚΑΙ
 ΤΗΣ ΕΥΡΩΠΑΪΚΗΣ ΕΝΩΣΗΣ
 ΕΚΤΙΜΩΝΤΑΣ ότι οι Ηνωμένες Πολιτείες της Αμερικής και η Ευρωπαϊκή Ένωση επιθυμούν να τροποποιήσουν το μνημόνιο συνεργασίας NAT-I-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης, που υπογράφηκε στη Βουδαπέστη στις 3 Μαρτίου 2011 («συμφωνία του 2011»)·
 ΩΣ ΕΚ ΤΟΥΤΟΥ, οι Ηνωμένες Πολιτείες της Αμερικής και η Ευρωπαϊκή Ένωση συμφωνούν τα ακόλουθα:
 ΑΡΘΡΟ I
 Η συμφωνία του 2011 διαγράφεται στο σύνολό της, συμπεριλαμβανομένων όλων των παραρτημάτων και προσαρτημάτων της συμφωνίας του 2011, και αντικαθίσταται από την προσθήκη της


text:
παρούσας συμφωνίας, η οποία περιλαμβάνει το μνημόνιο συνεργασίας NAT-I-9406A, το παράρτημα 1 του μνημονίου συνεργασίας NAT-I- 9406A, τα προσαρτήματα 1, 2 και 3 του παραρτήματος 1 του μνημονίου συνεργασίας NAT-I-9406A και τα συνημμένα 1, 2, 3, 4 και 5 του προσαρτήματος 1 του παραρτήματος 1 του μνημονίου συνεργασίας NAT-I-9406A.
 ΑΡΘΡΟ II
 ΕΝΑΡΞΗ ΙΣΧΥΟΣ ΚΑΙ ΚΑΤΑΓΓΕΛΙΑ
 Α.
 Εν αναμονή της έναρξης ισχύος της, η παρούσα συμφωνία, συμπεριλαμβανομένης της προσθήκης της, εφαρμόζεται προσωρινά από την ημερομηνία υπογραφής της.
 B.
 Η παρούσα συμφωνία, συμπεριλαμβανομένης της προσθήκης της, αρχίζει να ισχύει όταν οι Ηνωμένες Πολιτείες της Αμερικής και η Ευρωπαϊκή Ένωση θα έχουν κοινοποιήσει αμοιβαία εγγράφως την ολοκλήρωση των αντίστοιχων εσωτερικών τους διαδικασιών που απαιτούνται για την έναρξη ισχύος της συμφωνίας και η συμφωνία παραμένει σε ισχύ μέχρι την καταγγελία της.
 Γ.
 Οποιοδήποτε συμβαλλόμενο μέρος μπορεί να καταγγείλει την παρούσα συμφωνία, συμπεριλαμβανομένης της προσθήκης της, ανά πάσα στιγμή με γραπτή ειδοποίησή του εξήντα (60) ημερών προς το άλλο συμβαλλόμενο μέρος. Η καταγγελία της παρούσας συμφωνίας καταργεί την προσθήκη της, συμπεριλαμβανομένων όλων των παραρτημάτων, προσαρτημάτων και συνημμένων που εγκρίθηκαν από τα συμβαλλόμενα μέρη σύμφωνα με το μνημόνιο συνεργασίας.
 ΑΡΘΡΟ III
 ΑΡΧΗ
 Οι Ηνωμένες Πολιτείες και η Ευρωπαϊκή Ένωση συμφωνούν επί των διατάξεων της παρούσας συμφωνίας, όπως μαρτυρούν οι υπογραφές των δεόντως εξουσιοδοτημένων εκπροσώπων τους.
 Έγινε στ ................., στις .........................., εις διπλούν, στην αγγλική γλώσσα.
 Για τις Ηνωμένες Πολιτείες της Αμερικής
 Για την Ευρωπαϊκή Ένωση
 ΠΡΟΣΘΗΚΗ ΣΤΗΝ ΤΡΟΠΟΠΟΙΗΣΗ 1
 ΤΟΥ ΜΝΗΜΟΝΙΟΥ ΣΥΝΕΡΓΑΣΙΑΣ NAT-I-9406
 ΜΕΤΑΞΥ
 ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ ΚΑΙ ΤΗΣ ΕΥΡΩΠΑΪΚΗΣ ΕΝΩΣΗΣ
 ΜΝΗΜΟΝΙΟ ΣΥΝΕΡΓΑΣΙΑΣ
 NAT-I-9406A
 ΜΕΤΑΞΥ
 ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ ΚΑΙ ΤΗΣ ΕΥΡΩΠΑΪΚΗΣ ΕΝΩΣΗΣ
 ΣΧΕΤΙΚΑ
 ΜΕ ΤΟΝ ΕΚΣΥΓΧΡΟΝΙΣΜΟ ΤΗΣ ΔΙΑΧΕΙΡΙΣΗΣ ΤΗΣ ΕΝΑΕΡΙΑΣ ΚΥΚΛΟΦΟΡΙΑΣ, ΤΗΝ ΕΡΕΥΝΑ ΚΑΙ ΑΝΑΠΤΥΞΗ ΣΤΟΝ ΤΟΜΕΑ ΤΗΣ ΠΟΛΙΤΙΚΗΣ ΑΕΡΟΠΟΡΙΑΣ ΚΑΙ ΤΗ ΔΙΑΛΕΙΤΟΥΡΓΙΚΟΤΗΤΑ ΣΕ ΠΑΓΚΟΣΜΙΟ ΕΠΙΠΕΔΟ
 ΕΚΤΙΜΩΝΤΑΣ ότι οι Ηνωμένες Πολιτείες της Αμερικής και η Ευρωπαϊκή Ένωση έχουν ως κοινό στόχο την προώθηση και την ανάπτυξη συνεργασίας στον τομέα της πολιτικής αεροπορίας· και
 ΕΚΤΙΜΩΝΤΑΣ ότι με την εν λόγω συνεργασία θα ενθαρρυνθεί η ανάπτυξη, η ασφάλεια και η αποδοτικότητα της πολιτικής αεροναυτικής στις Ηνωμένες Πολιτείες της Αμερικής και την Ευρωπαϊκή Ένωση·
 ΩΣ ΕΚ ΤΟΥΤΟΥ, οι Ηνωμένες Πολιτείες της Αμερικής και η Ευρωπαϊκή Ένωση (εφεξής συλλογικά τα «συμβαλλόμενα μέρη» και μεμονωμένα το «συμβαλλόμενο μέρος») συμφωνούν να υλοποιήσουν κοινά προγράμματα σύμφωνα με τους όρους και τις προϋποθέσεις που ακολουθούν:
 ΑΡΘΡΟ I
 ΣΤΟΧΟΣ
 Α.
 Το παρόν μνημόνιο συνεργασίας (εφεξής το «μνημόνιο») και τα παραρτήματα, τα προσαρτήματα και τα συνημμένα του καθορίζουν τους όρους και τις προϋποθέσεις αμοιβαίας συνεργασίας για την έρευνα, την ανάπτυξη και την επικύρωση στον τομέα της πολιτικής αεροπορίας και σε όλες τις φάσεις του εκσυγχρονισμού της διαχείρισης εναέριας κυκλοφορίας (ATM). Ο εκσυγχρονισμός της ATM περιλαμβάνει δραστηριότητες έρευνας, ανάπτυξης, επικύρωσης και επιχειρησιακής εγκατάστασης, με στόχο τη διασφάλιση της διαλειτουργικότητας σε παγκόσμιο επίπεδο. Για τον σκοπό αυτό, τα συμβαλλόμενα μέρη δύνανται να παρέχουν προσωπικό, πόρους και συναφείς υπηρεσίες για να συνεργαστούν στον βαθμό που απαιτείται στο παρόν μνημόνιο, καθώς και στα παραρτήματα, τα προσαρτήματα και τα συνημμένα του. Προς τον σκοπό αυτό, όλες οι δραστηριότητες στο πλαίσιο του παρόντος μνημονίου και του συνόλου των


text:
παραρτημάτων, προσαρτημάτων και συνημμένων του εξαρτώνται από τη διαθεσιμότητα ανάλογων κεφαλαίων και άλλων αναγκαίων πόρων.
 B
 Οι στόχοι του παρόντος μνημονίου είναι δυνατόν να επιτευχθούν με συνεργασία σε οποιοδήποτε από τα κάτωθι πεδία:
 (1)την ανταλλαγή πληροφοριών για προγράμματα και έργα, αποτελέσματα ερευνών ή δημοσιεύσεις·
 (2)την εκτέλεση κοινών αναλύσεων·
 (3)τον συντονισμό προγραμμάτων και έργων έρευνας, ανάπτυξης και επικύρωσης στον τομέα της πολιτικής αεροπορίας, καθώς και τον συντονισμό δραστηριοτήτων εκσυγχρονισμού της ATM και την από κοινού εκτέλεσή τους από τα συμβαλλόμενα μέρη·
 (4)την ανταλλαγή επιστημονικού και τεχνικού προσωπικού·
 (5)την ανταλλαγή ειδικού εξοπλισμού, λογισμικού και συστημάτων για δραστηριότητες έρευνας και μελέτες συμβατότητας·
 (6)την κοινή διοργάνωση συμποσίων ή διασκέψεων· και
 (7)αμοιβαίες διαβουλεύσεις με σκοπό την ανάληψη συντονισμένης δράσης σε ενδεδειγμένα διεθνή όργανα.
 Γ
 Με την επιφύλαξη εφαρμοστέων νομοθεσιών, κανονισμών και πολιτικών, όπως ενδέχεται να τροποποιηθούν ή να μεταβληθούν, τα συμβαλλόμενα μέρη προωθούν, στον μέγιστο εφικτό βαθμό, τη συμμετοχή σε δραστηριότητες συνεργασίας βάσει του παρόντος μνημονίου και των παραρτημάτων, προσαρτημάτων και συνημμένων του, με σκοπό τη δημιουργία συγκρίσιμων ευκαιριών συμμετοχής στις αντίστοιχες δραστηριότητές τους. Τα συμβαλλόμενα μέρη προωθούν τη συμμετοχή σε δραστηριότητες συνεργασίας, οι οποίες διεξάγονται σε αμοιβαία βάση σύμφωνα με τις εξής αρχές:
 (1)αμοιβαίο όφελος·
 (2)συγκρίσιμες ευκαιρίες συμμετοχής σε δραστηριότητες συνεργασίας·
 (3)ισότιμη και δίκαιη μεταχείριση·
 (4)έγκαιρη ανταλλαγή πληροφοριών που ενδέχεται να έχουν επίδραση στις δραστηριότητες συνεργασίας· και
 (5)διαφάνεια.
 Δ
 Οι εν λόγω δραστηριότητες συνεργασίας διεξάγονται με βάση τα ειδικά παραρτήματα, προσαρτήματα και συνημμένα που καθορίζονται στο άρθρο II.
 ΑΡΘΡΟ II
 ΕΦΑΡΜΟΓΗ
 Α.
 Το παρόν μνημόνιο εφαρμόζεται μέσω των ειδικών παραρτημάτων, προσαρτημάτων και συνημμένων του. Τα εν λόγω παραρτήματα, προσαρτήματα και συνημμένα, τα οποία αποτελούν αναπόσπαστο μέρος του παρόντος μνημονίου, περιγράφουν, κατά περίπτωση, τη φύση και τη διάρκεια της συνεργασίας σε συγκεκριμένο πεδίο ή για συγκεκριμένο σκοπό, τη μεταχείριση της διανοητικής ιδιοκτησίας, την ευθύνη, τη χρηματοδότηση, την κατανομή του κόστους και άλλα συναφή θέματα. Σε περίπτωση ασυμβατότητας μεταξύ διάταξης παραρτήματος, προσαρτήματος ή συνημμένου και διάταξης του παρόντος μνημονίου, υπερισχύει η διάταξη του μνημονίου, εκτός εάν ρητώς ορίζεται άλλως στο παρόν μνημόνιο ή σε παράρτημά του.
 B.
 Ο συντονισμός και η διαχείριση των δραστηριοτήτων συνεργασίας βάσει του παρόντος μνημονίου και των παραρτημάτων, προσαρτημάτων και συνημμένων του πραγματοποιούνται εξ ονόματος της κυβέρνησης των Ηνωμένων Πολιτειών της Αμερικής από την Ομοσπονδιακή Υπηρεσία Πολιτικής Αεροπορίας και εξ ονόματος της Ευρωπαϊκής Ένωσης από την Ευρωπαϊκή Επιτροπή.
 Γ.
 Οι καθορισμένες υπηρεσίες για τον συντονισμό και τη διαχείριση του παρόντος μνημονίου, στα οποία υποβάλλονται επίσης όλα τα αιτήματα εξυπηρέτησης με βάση το παρόν μνημόνιο, είναι:
 1.Για τις Ηνωμένες Πολιτείες της Αμερικής:
 Federal Aviation Administration
 Office of International Affairs
 Africa, Europe & Middle East Office, AEU
 Wilbur Wright Bldg., 6th Floor, East
 600 Independence Ave., S.W.
 Washington, D.C.
 20591 - USA
 Τηλ.: + 1-202-267-1000
 Φαξ: + 1-202-267-7198
 2.Για την Ευρωπαϊκή Ένωση:
 Ευρωπαϊκή Επιτροπή
 Γενική Διεύθυνση Κινητικότητας και Μεταφορών
 Διεύθυνση Αεροπορίας
 Rue de Mot, 24
 1040 Brussels - Belgium
 Τηλ.: + 32-2-299-19-15
 Δ.
 Τα σημεία επαφής για τεχνικά προγράμματα συγκεκριμένων δραστηριοτήτων καθορίζονται σύμφωνα με τα παραρτήματα, τα προσαρτήματα και τα συνημμένα του παρόντος μνημονίου.
 ΑΡΘΡΟ III
 ΕΚΤΕΛΕΣΤΙΚΗ ΔΙΑΧΕΙΡΙΣΗ
 Α.
 Εκτελεστική διαχείριση του μνημονίου
 1.Τα


text:
συμβαλλόμενα μέρη δια της παρούσης θεσπίζουν διαδικασία διαχείρισης η οποία πρέπει να εκτελείται από εκπροσώπους:
 α)των Ηνωμένων Πολιτειών της Αμερικής, ήτοι την Ομοσπονδιακή Υπηρεσία Πολιτικής Αεροπορίας (FAA)· και
 β)της Ευρωπαϊκής Ένωσης, ήτοι τον γενικό διευθυντή της Γενικής Διεύθυνσης Κινητικότητας και Μεταφορών της Ευρωπαϊκής Επιτροπής (ΓΔ MOVE).
 Στο εξής θα αναφέρονται ως «εκπρόσωποι των συμβαλλόμενων μερών».
 2.Οι εκπρόσωποι των συμβαλλόμενων μερών επιβλέπουν τη συνεργασία στα θέματα που αναφέρονται στα παραρτήματα και στα σχετικά προσαρτήματα και συνημμένα του μνημονίου.
 3.Οι εκπρόσωποι των συμβαλλόμενων μερών:
 α)εγκρίνουν τα παραρτήματα, καθώς και τυχόν τροποποιήσεις τους· και
 β)εγκρίνουν προτάσεις τροποποίησης του παρόντος μνημονίου.
 4.Στο πλαίσιο του παρόντος μνημονίου και των παραρτημάτων, προσαρτημάτων και συνημμένων του, οι εκπρόσωποι των συμβαλλόμενων μερών χειρίζονται:
 α)θέματα που ενδέχεται να ανακύψουν και αλλαγές που μπορούν να επηρεάσουν την εφαρμογή του παρόντος μνημονίου και των παραρτημάτων, προσαρτημάτων και συνημμένων του·
 β)κοινές προσεγγίσεις στην καθιέρωση νέων τεχνολογιών και διαδικασιών, καθώς και στη μετάβαση προς αυτές, συμπεριλαμβανομένων δραστηριοτήτων έρευνας, αξιολόγησης και εκσυγχρονισμού της ATM, και άλλων πεδίων αμοιβαίου ενδιαφέροντος· και
 γ)σχέδια κανονισμών και νομοθετημάτων οποιουδήποτε συμβαλλόμενου μέρους που ενδέχεται να επηρεάσουν συμφέροντα οποιουδήποτε συμβαλλόμενου μέρους, στο πλαίσιο του παρόντος μνημονίου και των παραρτημάτων, προσαρτημάτων και συνημμένων του·
 5.Οι εκπρόσωποι των συμβαλλόμενων μερών δεν υποχρεούνται να συνεδριάζουν τακτικά. Συνεδριάσεις είναι δυνατόν να συγκαλούνται εκτάκτως. Οι συνεδριάσεις αυτές είναι δυνατόν να πραγματοποιούνται μέσω τηλεφώνου, τηλεδιάσκεψης ή πρόσωπο με πρόσωπο. Οι αποφάσεις των εκπροσώπων των συμβαλλόμενων μερών τεκμηριώνονται και λαμβάνονται με συναίνεση.
 6.Οι εκπρόσωποι των συμβαλλόμενων μερών δύνανται να προσκαλούν εκτάκτως εμπειρογνώμονες ειδικευμένους σε συγκεκριμένα θέματα και, ενδεχομένως, να συστήνουν τεχνικές ομάδες εργασίας.
 B.
 Εκτελεστική διαχείριση των παραρτημάτων
 1.Κάθε παράρτημα του μνημονίου διέπεται από τη δική του εκτελεστική επιτροπή. Κάθε εκτελεστική επιτροπή συμπροεδρεύεται από τους εκπροσώπους της FAA και της Ευρωπαϊκής Επιτροπής στο αντίστοιχο επιχειρησιακό επίπεδο και ορίζεται στο εφαρμοστέο παράρτημα.
 2.Τα συμβαλλόμενα μέρη ορίζουν, ανάλογα με την περίπτωση, άλλα μέλη της εκτελεστικής επιτροπής που εκπροσωπούν τους τομείς ευθύνης τους.
 3.Η εκτελεστική επιτροπή δύναται να προσκαλεί εκτάκτως εμπειρογνώμονες ειδικευμένους σε συγκεκριμένα θέματα.
 4.Οι εκτελεστικές επιτροπές εποπτεύουν τις εργασίες οποιωνδήποτε επιτροπών, ομάδων εργασίας και οποιωνδήποτε άλλων ομάδων που συστήνονται σύμφωνα με τα αντίστοιχα παραρτήματά τους και τα σχετικά προσαρτήματα και συνημμένα. Οι εκτελεστικές επιτροπές συντάσσουν και εγκρίνουν τον εσωτερικό κανονισμό τους.
 5.Όλες οι αποφάσεις μιας εκτελεστικής επιτροπής λαμβάνονται με τη συναίνεση των συμπροέδρων της. Οι αποφάσεις αυτές είναι γραπτές και υπογράφονται από τους συμπροέδρους.
 6.Οι εκτελεστικές επιτροπές δύνανται να εξετάζουν οποιοδήποτε θέμα σχετίζεται με τη λειτουργία των αντίστοιχων παραρτημάτων τους και των σχετικών προσαρτημάτων και συνημμένων. Συγκεκριμένα, είναι αρμόδιες για:
 α)την επιτήρηση της συνεργασίας στα θέματα που αναφέρονται στα αντίστοιχα παραρτήματά τους, καθώς και στα σχετικά προσαρτήματα και συνημμένα, παρέχοντας κατάλληλη καθοδήγηση στο προσωπικό που εργάζεται επί αυτών·
 β)τη δημιουργία φόρουμ συζήτησης, στο πλαίσιο των αντίστοιχων παραρτημάτων τους, και των σχετικών προσαρτημάτων και συνημμένων, για
 –θέματα που ενδέχεται να ανακύψουν και αλλαγές που μπορούν να επηρεάσουν την εφαρμογή των παραρτημάτων, των προσαρτημάτων και των συνημμένων·
 –κοινές προσεγγίσεις στην καθιέρωση νέων τεχνολογιών και διαδικασιών, δραστηριοτήτων έρευνας, αξιολόγησης και εκσυγχρονισμού της ATM, και άλλων πεδίων αμοιβαίου ενδιαφέροντος· και
 –σχέδια κανονισμών


text:
και νομοθετημάτων οποιουδήποτε συμβαλλόμενου μέρους που ενδέχεται να επηρεάσουν συμφέροντα οποιουδήποτε συμβαλλόμενου μέρους, στο πλαίσιο του αντίστοιχου παραρτήματός τους·
 γ)την έγκριση και διαβίβαση προτάσεων στους εκπροσώπους των συμβαλλόμενων μερών για την τροποποίηση των αντίστοιχων παραρτημάτων τους·
 δ)την έγκριση προσαρτημάτων στα αντίστοιχα παραρτήματά τους, έπειτα από διαβούλευση με τους εκπροσώπους των συμβαλλόμενων μερών, και τυχόν τροποποιήσεών τους·
 ε)την έγκριση συνημμένων στα προσαρτήματα των αντίστοιχων παραρτημάτων τους και τυχόν τροποποιήσεών τους.
 ΑΡΘΡΟ IV
 ΑΝΤΑΛΛΑΓΗ ΠΡΟΣΩΠΙΚΟΥ
 Τα συμβαλλόμενα μέρη μπορούν να ανταλλάσσουν τεχνικό προσωπικό εφόσον απαιτείται για τη διεξαγωγή των δραστηριοτήτων που περιγράφονται σε παράρτημα, προσάρτημα ή συνημμένο του παρόντος μνημονίου. Η εν λόγω ανταλλαγή προσωπικού είναι σύμφωνη με τους όρους και τις προϋποθέσεις που καθορίζονται στο παρόν μνημόνιο, τα παραρτήματα, τα προσαρτήματα και τα συνημμένα του. Το τεχνικό προσωπικό που ανταλλάσσουν τα συμβαλλόμενα μέρη εκτελεί τις εργασίες που περιγράφονται στο παράρτημα, το προσάρτημα ή το συνημμένο. Το εν λόγω τεχνικό προσωπικό είναι δυνατόν να προέρχεται από φορείς ή αναδόχους των Ηνωμένων Πολιτειών ή της Ευρωπαϊκής Ένωσης, αναλόγως πώς συμφωνείται.
 ΑΡΘΡΟ V
 ΡΥΘΜΙΣΕΙΣ ΔΑΝΕΙΣΜΟΥ ΕΞΟΠΛΙΣΜΟΥ
 Επιτρέπεται ο δανεισμός εξοπλισμού από συμβαλλόμενο μέρος («δανείζον συμβαλλόμενο μέρος») στο άλλο συμβαλλόμενο μέρος («δανειζόμενο συμβαλλόμενο μέρος») βάσει παραρτήματος, προσαρτήματος ή συνημμένου του παρόντος μνημονίου. Εφαρμόζονται οι κάτωθι διατάξεις για όλον τον δανεισμό εξοπλισμού, εκτός εάν ορίζεται διαφορετικά σε παράρτημα, προσάρτημα ή συνημμένο:
 Α.
 Το δανείζον συμβαλλόμενο μέρος προσδιορίζει την αξία του εξοπλισμού που πρόκειται να δανείσει.
 B.
 Το δανειζόμενο συμβαλλόμενο μέρος αναλαμβάνει τη φύλαξη και την κατοχή του εξοπλισμού σε χώρο του δανείζοντος συμβαλλόμενου μέρους, όπως ορίζουν τα συμβαλλόμενα μέρη στο παράρτημα, προσάρτημα ή συνημμένο. Ο εξοπλισμός παραμένει υπό τη φύλαξη και την κατοχή του δανειζόμενου συμβαλλόμενου μέρους μέχρι να επιστραφεί στο δανείζον συμβαλλόμενο μέρος σύμφωνα με την παράγραφο H κατωτέρω.
 Γ.
 Το δανείζον συμβαλλόμενο μέρος μεταφέρει, με δικές του δαπάνες, εξοπλισμό σε χώρο που έχουν ορίσει τα συμβαλλόμενα μέρη στο παράρτημα, προσάρτημα ή συνημμένο.
 Δ.
 Τα συμβαλλόμενα μέρη συνεργάζονται για να εξασφαλισθούν τυχόν άδειες, συμπεριλαμβανομένων των αδειών εξαγωγής που απαιτούνται για τη μεταφορά του εξοπλισμού.
 E.
 Το δανειζόμενο συμβαλλόμενο μέρος είναι υπεύθυνο για την εγκατάσταση του εξοπλισμού στον χώρο που έχουν ορίσει τα συμβαλλόμενα μέρη στο παράρτημα, προσάρτημα ή συνημμένο. Το δανείζον συμβαλλόμενο μέρος παρέχει, εφόσον χρειάζεται, συνδρομή στο δανειζόμενο συμβαλλόμενο μέρος για την εγκατάσταση του εξοπλισμού που δανείζεται με βάση τους όρους που συμφωνούν τα συμβαλλόμενα μέρη.
 ΣΤ.
 Κατά τη διάρκεια της περιόδου δανεισμού, το δανειζόμενο συμβαλλόμενο μέρος λειτουργεί τον εξοπλισμό και τον διατηρεί σε καλή κατάσταση, εξασφαλίζει τη συνεχή δυνατότητα λειτουργίας του και επιτρέπει την ανά πάσα εύλογη στιγμή επιθεώρησή του από το δανείζον συμβαλλόμενο μέρος.
 Ζ.
 Το δανείζον συμβαλλόμενο μέρος παρέχει συνδρομή στο δανειζόμενο συμβαλλόμενο μέρος στην ανεύρεση σημείων προμήθειας συνήθων και ιδιαίτερων ειδών και τμημάτων που δεν είναι στην άμεση διάθεση του δανειζόμενου συμβαλλόμενου μέρους.
 H.
 Με την εκπνοή ή τη λήξη του σχετικού παραρτήματος, προσαρτήματος ή συνημμένου του παρόντος μνημονίου, ή όταν ολοκληρωθεί η χρήση του εξοπλισμού, το δανειζόμενο συμβαλλόμενο μέρος επιστρέφει με έξοδά του τον εξοπλισμό στο δανείζον συμβαλλόμενο μέρος.
 Θ.
 Σε περίπτωση απώλειας ή ζημίας εξοπλισμού δανεισμένου με βάση


text:
το παρόν μνημόνιο, για τον οποίο το δανειζόμενο συμβαλλόμενο μέρος ανέλαβε τη φύλαξη και την κατοχή του, το δανειζόμενο συμβαλλόμενο μέρος, κατά τη διακριτική ευχέρεια του δανείζοντος συμβαλλόμενου μέρους, επισκευάζει τον εξοπλισμό ή αποζημιώνει το δανείζον συμβαλλόμενο μέρος για την αξία (όπως αυτή ορίζεται από το δανείζον συμβαλλόμενο μέρος σύμφωνα με την παράγραφο A ανωτέρω) του εξοπλισμού που απωλέσθη ή υπέστη ζημίες.
 Ι.
 Εξοπλισμός που ανταλλάσσεται βάσει του παρόντος μνημονίου χρησιμοποιείται μόνον για σκοπούς έρευνας, ανάπτυξης και επικύρωσης και δεν χρησιμοποιείται κατά κανέναν τρόπο στην ενεργό πολιτική αεροπορία ή για άλλο επιχειρησιακό σκοπό.
 ΙΑ.
 Κάθε μεταφορά τεχνολογίας, εξοπλισμού ή άλλου είδους με βάση το παρόν μνημόνιο υπόκειται στους εφαρμοστέους νόμους και πολιτικές των συμβαλλόμενων μερών.
 ΑΡΘΡΟ VI
 ΧΡΗΜΑΤΟΔΟΤΗΣΗ
 Α.
 Κάθε συμβαλλόμενο μέρος αναλαμβάνει το κόστος των δραστηριοτήτων που διεξάγει με βάση το παρόν μνημόνιο, εκτός εάν ορίζεται διαφορετικά σε παράρτημα, προσάρτημα ή συνημμένο του παρόντος μνημονίου.
 B.
 Το μνημόνιο με αριθμό NAT-I-9406A υπογράφηκε από τις Ηνωμένες Πολιτείες για τον προσδιορισμό του παρόντος προγράμματος συνεργασίας και αναφέρεται σε όλη την αλληλογραφία που αφορά το παρόν μνημόνιο.
 ΑΡΘΡΟ VII
 ΚΟΙΝΟΠΟΙΗΣΗ ΠΛΗΡΟΦΟΡΙΩΝ
 Α.
 Κανένα συμβαλλόμενο μέρος δεν δημοσιοποιεί πληροφορίες ή υλικό σχετικό με καθήκοντα ή προγράμματα συμφωνημένα βάσει του παρόντος μνημονίου και των παραρτημάτων, προσαρτημάτων ή συνημμένων του σε τρίτους άλλους από i) αναδόχους ή υπεργολάβους που έχουν αναλάβει καθήκοντα ή προγράμματα, εφόσον είναι αναγκαίο για την εκτέλεση αυτών των καθηκόντων και προγραμμάτων ή ii) άλλες κυβερνητικές αρχές των συμβαλλόμενων μερών.
 B.
 Εάν συμβαλλόμενο μέρος αντιληφθεί ότι, με βάση νόμους ή κανονισμούς του, θα καταστεί αναγκαίο, ή ενδέχεται ευλόγως να καταστεί αναγκαίο, να κοινοποιήσει πληροφορίες εντός του πεδίου εφαρμογής της παραγράφου Α του παρόντος άρθρου, ενημερώνει αμέσως και πριν από τη δημοσιοποίηση το άλλο συμβαλλόμενο μέρος στον μέγιστο δυνατό βαθμό. Τα συμβαλλόμενα μέρη προχωρούν σε διαβουλεύσεις για να καθορίσουν τις περαιτέρω κατάλληλες ενέργειες.
 ΑΡΘΡΟ VIII
 ΔΙΚΑΙΩΜΑΤΑ ΔΙΑΝΟΗΤΙΚΗΣ ΙΔΙΟΚΤΗΣΙΑΣ
 Α.
 Συμβαλλόμενο μέρος που παρέχει διανοητική ιδιοκτησία (η οποία περιλαμβάνει για τους σκοπούς του παρόντος μνημονίου αναλύσεις, εκθέσεις, βάσεις δεδομένων, λογισμικό, τεχνογνωσία, τεχνικές και εμπορικά ευαίσθητες πληροφορίες, δεδομένα και αρχεία, και σχετική τεκμηρίωση και υλικό, ανεξαρτήτως μορφής ή μέσου καταγραφής) στο άλλο συμβαλλόμενο μέρος σύμφωνα με τους όρους παραρτήματος, προσαρτήματος ή συνημμένου του παρόντος μνημονίου, διατηρεί αυτά τα δικαιώματα διανοητικής ιδιοκτησίας όπως αυτά είχαν κατά τη στιγμή της ανταλλαγής. Το συμβαλλόμενο μέρος που διαβιβάζει έγγραφο ή άλλη διανοητική ιδιοκτησία σύμφωνα με παράρτημα, προσάρτημα ή συνημμένο του παρόντος μνημονίου χαρακτηρίζει το έγγραφο ή τη διανοητική ιδιοκτησία ως εμπιστευτικό επιχειρηματικό, αποκλειστικό ή εμπορικό απόρρητο, αναλόγως.
 B.
 Εκτός εάν ορίζεται άλλως σε παράρτημα, προσάρτημα ή συνημμένο του παρόντος μνημονίου, το συμβαλλόμενο μέρος που παραλαμβάνει διανοητική ιδιοκτησία από το άλλο συμβαλλόμενο μέρος βάσει του παρόντος μνημονίου:
 1.δεν αποκτά δικαιώματα κυριότητας στη διανοητική ιδιοκτησία λόγω παραλαβής της από το άλλο συμβαλλόμενο μέρος· και
 2.δεν δημοσιοποιεί τη διανοητική ιδιοκτησία σε τρίτο μέρος, άλλο από αναδόχους ή υπεργολάβους που έχουν αναλάβει προγράμματα σχετικά με παράρτημα, προσάρτημα ή συνημμένο του παρόντος μνημονίου, χωρίς την εκ των προτέρων γραπτή συναίνεση του άλλου συμβαλλόμενου μέρους. Σε περίπτωση δημοσιοποίησης σε ανάδοχο ή υπεργολάβο που έχει αναλάβει


text:
πρόγραμμα, το συμβαλλόμενο μέρος που δημοσιοποιεί:
 α)περιορίζει τη χρήση της διανοητικής ιδιοκτησίας από τον ανάδοχο ή τον υπεργολάβο στους σκοπούς που ορίζονται στο εφαρμοστέο παράρτημα, προσάρτημα ή συνημμένο· και
 β)απαγορεύει την περαιτέρω δημοσιοποίηση της διανοητικής ιδιοκτησίας σε τρίτους από τον ανάδοχο ή τον υπεργολάβο, εκτός εάν το άλλο συμβαλλόμενο μέρος συναινέσει για την περαιτέρω δημοσιοποίηση εκ των προτέρων και γραπτώς.
 Γ.
 Τα συμβαλλόμενα μέρη καρπούνται από κοινού οιαδήποτε διανοητική ιδιοκτησία, από κοινού αναπτυσσόμενης από τα συμβαλλόμενα μέρη σύμφωνα με το παρόν μνημόνιο και τα παραρτήματα, προσαρτήματα ή συνημμένα του, εκτός εάν ορίζεται άλλως σε παράρτημα, προσάρτημα ή συνημμένο του παρόντος μνημονίου.
 1.Κάθε συμβαλλόμενο μέρος δικαιούται μη αποκλειστικό και αμετάκλητο δικαίωμα σε όλες τις χώρες να αναπαράγει, να εκπονεί παράγωγες εργασίες, να διανέμει δημοσίως και να μεταφράζει την εν λόγω διανοητική ιδιοκτησία, με την προϋπόθεση ότι η αναπαραγωγή, εκπόνηση, διανομή και μετάφραση δεν θίγει την προστασία των δικαιωμάτων διανοητικής ιδιοκτησίας του άλλου συμβαλλόμενου μέρους. Κάθε συμβαλλόμενο μέρος έχει το δικαίωμα να επανεξετάσει μετάφραση της εν λόγω διανοητικής ιδιοκτησίας πριν από τη δημόσια διανομή της.
 2.Όλα τα δημοσίως διανεμόμενα αντίγραφα άρθρων επιστημονικών και τεχνικών δημοσιεύσεων, οι μη αποκλειστικές επιστημονικές εκθέσεις και βιβλία που προκύπτουν από τη συνεργασία με βάση το παρόν μνημόνιο και τα παραρτήματα, προσαρτήματα ή συνημμένα του, αναφέρουν τα ονοματεπώνυμα των συντακτών των εργασιών, εκτός εάν ο συντάκτης ρητώς αρνηθεί την αναφορά του ονόματός του.
 Δ.
 Εάν συμβαλλόμενο μέρος διαφωνήσει με τον χαρακτηρισμό εγγράφου ή άλλης διανοητικής ιδιοκτησίας, διαβιβαζόμενης στο άλλο συμβαλλόμενο μέρος σύμφωνα με παράρτημα, προσάρτημα ή συνημμένο του παρόντος μνημονίου, ως εμπιστευτικού επιχειρηματικού, αποκλειστικού ή εμπορικού απορρήτου, το συμβαλλόμενο μέρος που διαφωνεί με τον χαρακτηρισμό ζητεί διαβουλεύσεις από το άλλο συμβαλλόμενο μέρος για να αντιμετωπισθεί το θέμα. Οι διαβουλεύσεις είναι δυνατόν να πραγματοποιηθούν επ’ ευκαιρία συνεδρίασης των εκπροσώπων των συμβαλλόμενων μερών ή συνεδρίασης της σχετικής εκτελεστικής επιτροπής ή συνεδρίασης άλλων επιτροπών που θα συσταθούν ενδεχομένως με βάση παράρτημα, προσάρτημα ή συνημμένο του παρόντος μνημονίου.
 ΑΡΘΡΟ IX
 ΑΣΥΛΙΑ ΚΑΙ ΕΥΘΥΝΗ
 Α.
 Τα συμβαλλόμενα μέρη χειρίζονται τα θέματα ασυλίας και ευθύνης συνδεόμενα με δραστηριότητες βάσει του παρόντος μνημονίου στο σχετικό παράρτημα, προσάρτημα ή συνημμένο, κατά περίπτωση.
 B.
 Τα συμβαλλόμενα μέρη συμφωνούν ότι όλες οι δραστηριότητες που αναλαμβάνονται βάσει του μνημονίου και των παραρτημάτων, προσαρτημάτων και συνημμένων του διεξάγονται με τη δέουσα επαγγελματική φροντίδα και ότι καταβάλλουν κάθε εύλογη προσπάθεια για να ελαχιστοποιούνται δυνητικοί κίνδυνοι σε τρίτους και να εκπληρώνονται όλες οι απαιτήσεις ασφάλειας και εποπτείας.
 ΑΡΘΡΟ X
 ΤΡΟΠΟΠΟΙΗΣΕΙΣ
 Α.
 Τα συμβαλλόμενα μέρη δύνανται να τροποποιούν το παρόν μνημόνιο και τα παραρτήματα, προσαρτήματα και συνημμένα του με γραπτή συμφωνία, υπογεγραμμένη από αμφότερα τα συμβαλλόμενα μέρη. Τα παραρτήματα, προσαρτήματα και συνημμένα μπορούν επίσης να τροποποιηθούν, όπως ορίζεται στο άρθρο ΙΙΙ.
 B.
 Οι τροποποιήσεις του παρόντος μνημονίου ή των παραρτημάτων, προσαρτημάτων ή συνημμένων του παρόντος μνημονίου αρχίζουν να ισχύουν σύμφωνα με τους όρους τους.
 ΑΡΘΡΟ XI
 ΕΠΙΛΥΣΗ ΔΙΑΦΩΝΙΩΝ
 Τα συμβαλλόμενα μέρη επιλύουν με μεταξύ τους διαβουλεύσεις κάθε διαφωνία σχετική με την ερμηνεία ή την εφαρμογή του παρόντος μνημονίου ή των παραρτημάτων, προσαρτημάτων και συνημμένων του. Τα συμβαλλόμενα μέρη δεν παραπέμπουν προς διακανονισμό καμία


text:
τέτοια διαφορά σε διεθνές δικαστήριο ή τρίτο μέρος.
 ΑΡΘΡΟ XII
 ΕΝΑΡΞΗ ΙΣΧΥΟΣ ΚΑΙ ΚΑΤΑΓΓΕΛΙΑ ΤΩΝ
 ΠΑΡΑΡΤΗΜΑΤΩΝ, ΠΡΟΣΑΡΤΗΜΑΤΩΝ ΚΑΙ ΣΥΝΗΜΜΕΝΩΝ
 Α.
 Κάθε μεμονωμένο παράρτημα, προσάρτημα ή συνημμένο που έχει εγκριθεί σύμφωνα με το άρθρο ΙΙΙ μετά την έναρξη ισχύος του παρόντος μνημονίου αρχίζει να ισχύει σύμφωνα με τους όρους του.
 B.
 Οποιοδήποτε συμβαλλόμενο μέρος μπορεί να καταγγείλει παράρτημα, προσάρτημα ή συνημμένο ανά πάσα στιγμή με γραπτή ειδοποίησή του εξήντα (60) ημερών προς το άλλο συμβαλλόμενο μέρος. Κάθε συμβαλλόμενο μέρος διαθέτει εκατόν είκοσι (120) ημέρες για να παύσει τις δραστηριότητές του από την καταγγελία παραρτήματος, προσαρτήματος ή συνημμένου.
 Γ.
 Η καταγγελία του παρόντος μνημονίου δεν θίγει τα δικαιώματα και τις υποχρεώσεις των συμβαλλόμενων μερών με βάση τα άρθρα V, VII, VIII και IX. Κάθε συμβαλλόμενο μέρος διαθέτει εκατόν είκοσι (120) ημέρες για να παύσει τις δραστηριότητές του από την καταγγελία του παρόντος μνημονίου.
 ΠΑΡΑΡΤΗΜΑ 1
 ΤΟΥ
 ΜΝΗΜΟΝΙΟΥ ΣΥΝΕΡΓΑΣΙΑΣ
 NAT-I-9406A
 ΜΕΤΑΞΥ
 ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ
 ΚΑΙ
 ΤΗΣ ΕΥΡΩΠΑΪΚΗΣ ΕΝΩΣΗΣ
 Εκσυγχρονισμός της εναέριας κυκλοφορίας και διαλειτουργικότητα σε παγκόσμιο επίπεδο
 ΑΡΘΡΟ I
 ΣΚΟΠΟΣ
 Σκοπός του παρόντος παραρτήματος είναι η εφαρμογή του μνημονίου συνεργασίας NAT-I-9406Α μεταξύ των Ηνωμένων Πολιτειών της Αμερικής και της Ευρωπαϊκής Ένωσης (το «μνημόνιο») με τον καθορισμό των όρων και των προϋποθέσεων βάσει των οποίων τα συμβαλλόμενα μέρη καθιερώνουν συνεργασία μεταξύ των αντίστοιχων δραστηριοτήτων τους εκσυγχρονισμού της διαχείρισης της εναέριας κυκλοφορίας (ATM), του NextGen και του Ενιαίου Ευρωπαϊκού Ουρανού, με στόχο τη διασφάλιση της διαλειτουργικότητας σε παγκόσμιο επίπεδο των οικείων συστημάτων ΑΤΜ, λαμβάνοντας υπόψη τα συμφέροντα των πολιτικών και στρατιωτικών χρηστών του εναέριου χώρου.
 ΑΡΘΡΟ II
 ΑΡΧΕΣ
 Στο πλαίσιο των δραστηριοτήτων των συμβαλλόμενων μερών για τον εκσυγχρονισμό της ΑΤΜ και σύμφωνα με τις αρχές που καθορίζονται στο άρθρο I παράγραφος Γ του μνημονίου, τα συμβαλλόμενα μέρη:
 Α.
 κατά περίπτωση, επιτρέπουν τη συμμετοχή κυβερνητικών και κλαδικών οντοτήτων του άλλου συμβαλλόμενου μέρους στους συναφείς συμβουλευτικούς φορείς τους και κλαδικές πρωτοβουλίες τους, σύμφωνα με τους εφαρμοστέους νόμους και κανονισμούς, και τους κανόνες που διέπουν τους εν λόγω φορείς και πρωτοβουλίες·
 B.
 επιδιώκουν να παρέχουν ευκαιρίες στους ενδιαφερόμενους του κλάδου του άλλου συμβαλλόμενου μέρους προκειμένου να συμβάλουν σε προγράμματα εργασιών και να έχουν πρόσβαση στις πληροφορίες ισοδύναμων δραστηριοτήτων εκσυγχρονισμού της ATM και στα αποτελέσματα των εν λόγω δραστηριοτήτων·
 Γ.
 μέσω της εκτελεστικής επιτροπής που συστήνεται σύμφωνα με το άρθρο IV του παρόντος παραρτήματος, προσδιορίζουν αμοιβαία, στα προσαρτήματα ή τα συνημμένα, τους τομείς που επιτρέπουν συγκεκριμένες ευκαιρίες συμμετοχής στα συμβουλευτικά όργανα, τις πρωτοβουλίες, τα προγράμματα και τα έργα κάθε συμβαλλόμενου μέρους· και
 Δ.
 μέσω της εκτελεστικής επιτροπής, παρακολουθούν την εφαρμογή του παρόντος παραρτήματος και εγκρίνουν, κατά περίπτωση, νέα προσαρτήματα και συνημμένα ή τροποποιήσεις των υφιστάμενων προσαρτημάτων και συνημμένων, σύμφωνα με το άρθρο ΙΙΙ.Β του μνημονίου.
 ΑΡΘΡΟ III
 ΑΝΤΙΚΕΙΜΕΝΟ ΕΡΓΑΣΙΩΝ
 Α.
 Το αντικείμενο των εργασιών είναι η συμβολή στις προσπάθειες εκσυγχρονισμού της ΑΤΜ κάθε συμβαλλόμενου μέρους, με στόχο τη διασφάλιση διαλειτουργικότητας σε παγκόσμιο επίπεδο μέσω της αμοιβαίας συνεργασίας, συμπεριλαμβανομένης, μεταξύ άλλων, της συνεργασίας στους ακόλουθους τομείς:
 –καθορισμός υψηλού επιπέδου συστήματος, επιχειρησιακές ιδέες σχεδιασμού, καθορισμός αρχιτεκτονικής και τεχνικό υπόβαθρο·
 –χάρτης πορείας και δραστηριότητες τυποποίησης·
 –έρευνα και ανάπτυξη σχετικά με